amanoisuno/poetBack huggingface dataset:
雜詩二十二首  其二○ 劉敞 
雍門妙弦歌，哀響激人耳。偉哉孟嘗君，慷慨淚如水。當生復念死，誰謂悲能已。絲桐信感人，世固乏之子。
雜詩二十二首  其二一 劉敞 
昔者有化人，來集周王庭。咫尺逝萬里，頃刻超百齡。五音蕩心神，耳亂不可聽。衆采眩其目，不分丹與青。飄鷂惑真僞，怳忽迷窈冥。馳思八極表，詎知日與星。未嘗出戶牖，自疑涉天廷。左右莫覺悟，兀然殆遺形。祈招作悲歌，聖賢用爲經。
雜詩二十二首  其二二 劉敞 
翩翩丹穴鳥，志在萬里外。營營持罦叟，何事守蒿艾。聲音可得聞，羽翮不能害。嗟彼雉與兔，首身自此碎。
詠古詩十二首  其一 劉敞 
虹蜺明西方，五色相屬聫。浮雲萬里來，泱鬱天宇間。白日晦無象，盛陽變爲寒。洚水彌九土，陵谷相貿遷。盈虛叵前測，物理有固然。
詠古詩十二首  其二 劉敞 
長離乘風起，四顧求所棲。路窮臨蒼梧，復排層霄飛。豈不願安處，不知所可依。罾繳充逕隧，鴟梟正鳴悲。瞑夫抱同律，曠絕將何希。
詠古詩十二首  其三 劉敞 
趙國棄鳴犢，孔聖爲之回。西伯善養老，伯夷以爲歸。馳驅西楚郊，徘徊太皥墟。周漢多封君，不祀既忽諸。三墳基皇德，八索總道樞。若人豈欺我，虞夏亦典謨。萬里如浮雲，古風訖無餘。往矣不可追，喟然爲躊躇。
詠古詩十二首  其四 劉敞 
游鱗泳泉下，黄鵠巢林端。得失不相及，天理庸自全。有虞垂衣裳，西母獻厥環。周穆賓崑丘，車轍萬里間。宗廟頽爲墟，閶闔不可攀。祈招作悲詩，萬里用爲歎。
詠古詩十二首  其五 劉敞 
靈山生神芝，一年再三秀。絢彩奪霞露，熒煌寄巖岫。真人勸我飡，可以躋萬壽。自古王子喬，秘此莫輕授。采之豈辭遠，時逝不可又。歳晏懷所思，終焉不盈袖。
詠古詩十二首  其六 劉敞 
元鈞運洪爐，晝夜不少停。萬物更相禪，一氣紛異形。駒掇出竈下，久竹爲青寧。孰知范氏犧，晚就南畝耕。至人友造化，逝與一世冥。善惡故不屑，寵辱何足驚。
詠古詩十二首  其七 劉敞 
東遊滄海濱，回首面大荒。豁達三齊風，連山鬱蒼蒼。在漢田横氏，不忍南面王。磊落五百賢，從死忽若亡。壯士不必成，令名固爲長。異體同一心，萬年尚耿光。
詠古詩十二首  其八 劉敞 
天道不可聞，自昔孔子徒。籍籍秦漢間，將非愚且誣。大河決東郡，火德以爲符。哀哉冀州壤，兆民散爲魚。公孫雖前覺，執政疾魯儒。世無異物神，終竟遺泥塗。
詠古詩十二首  其九 劉敞 
萇弘謀周室，憤血死猶碧。子胥殞吳門，江水爲之逆。精能動天地，忠不諭兩國。九鼎既西逝，姑蘇亦東側。偷容習爲俗，萬世未遽易。形勢敺使然，生民豈惡直。
詠古詩十二首  其一○ 劉敞 
麒麟不可羈，安得書春秋。鳯凰云難致，孰使鳴岐周。無田于甫田，歳月忽已遒。如非行邁謀，自宜道路脩。安知吹鳴律，燕谷成良疇。不見託秋駕，崑墟亦能游。
詠古詩十二首  其一一 劉敞 
通都天下衢，名化交百廛。鳴鷄側肩入，日暮掉臂還。有生寄無窮，過若空中煙。俯仰異去就，況乃多歷年。留侯獨悟此，解組從列仙。萬戶如脫屣，故爲絕世賢。
詠古詩十二首  其一二 劉敞 
南山有樛木，葛虆蔓其封。上枝結紛菲，下枝散蒙蘢。下能使上好，上亦令下通。寧知力不足，歳暮摧烈風。苦成任兩國，德孰與棟隆。君苟以此始，又當以此終。
讀峴山詩寄獻八舅龍圖 劉敞 
道悠寄先覺，神契無近知。彼美羊公意，今在峴山詩。陵谷非一變，榮名獨至兹。當時偶然語，正與來者期。慷慨激悲歌，崔嵬構叢祠。懷哉千歳後，慰此江漢思。公亦蹈前人，方爲帝王師。奮筆成不朽，何啻中亭碑。
偶作二首  其一 劉敞 
蓬蒿附高原，芙蕖植汙池。物生自有性，不爲高下移。貴在世所用，未可以爲師。賤在衆不識，未可以爲嗤。
偶作二首  其二 劉敞 
州來薄千乘，巢父輕九州。齊景登牛山，涕泗獨交流。左右同來人，嗚咽不息收。共知富貴樂，變化不可留。四顧更悲嘆，萬類莽悠悠。歌舞未終曲，回首已可愁。或指白楊下，荒草古時丘。危辭才感拂，耿耿相應酬。豈識達觀士，笑爾若蜉蝣。
蒙示容齋詩輒爲五言仰續逸唱 劉敞 
達人與道運，投迹繫所逢。在治信若鳯，處幽固猶龍。外物紛屢變，中扃豁兼容。乃知雲夢區，未足嬰其胸。明公蹈康濟，茲世已陶鎔。優游就偃息，暇豫奏時雍。高齋危舍字，數畝環崇墉。虛軒便炎夏，奥室宜隆冬。采真混出處，造適觀羲農。玩名肆獨樂，怙勢輕萬鍾。越人起丹穴，子房去赤松。材爲用見循，道以世難從。古事何昭昭，斯民積顒顒。獨應甘棠樹，方使來者封。
得汝州舍弟新詩 劉敞 
魯人貴韶濩，海鳥眩以憂。豈不盛鐘鼓，性違理自愁。憶在田野時，終歳頗優游。食魚出有車，夏葛冬亦裘。弄翰不自量，著書望孔周。處身笑汲汲，視世良悠悠。誤及時君門，過緣名字求。軒冕非已好，簿書反自羞。因欲飾所短，强爲妻子謀。精神敝蹇淺，學殖誰勸修。歸卧常喟然，歳月屢以流。愧爾從軍詩，氣完語更遒。豈獨古人風，遠與王粲儔。實爲平生賞，若慰鍾儀囚。我年向四十，蒼髪已滿頭。篋中無寸書，磨滅悲蜉蝣。念此可以驚，如何復淹留。昔買吳下田，頗聞利鋤耰。汝宦何時歸，相與尋滄洲。處使有茅屋，出使有漁舟。知命贊易篇，沒身記春秋。但令文章顯，不愧時俗偷。世事非所了，咄哉無夷猶。
續黄子温讀陶淵明詩十首  其一 劉敞  庐山
四海方蕩潏，匡山得三隱。若人獨秀士，逸響露深藴。江漢東南流，滔滔未之盡。
續黄子温讀陶淵明詩十首  其二 劉敞 
羽輕鮮知福，地重毎貪禍。有以羲皇民，居然北窗卧。此意俗莫悟，將非首陽餓。
續黄子温讀陶淵明詩十首  其三 劉敞 
長梧有高韻，千載不可及。五柳遺世名，于今亦獨立。悲哉市朝士，夸競常汲汲。
續黄子温讀陶淵明詩十首  其四 劉敞 
子綦委天樂，窮達兩已忘。九歅爾何知，梱也安得祥。一吟責子篇，千古如相望。
續黄子温讀陶淵明詩十首  其五 劉敞 
追俗情易合，玩奇當企爾。柴桑彼何者，高唱屢在此。縣令不俛眉，吾又悲揚子。
續黄子温讀陶淵明詩十首  其六 劉敞 
州縣徒勞人，著作非所務。道殊豈自强，氣直已多迕。屢招遂長往，歸歟彼何暮。
續黄子温讀陶淵明詩十首  其七 劉敞 
昔在八州牧，功業濟衰晉。吾聞賢者後，鮮不祚休運。如何竟廖廓，天道蓋難問。
續黄子温讀陶淵明詩十首  其八 劉敞 
孟嘗實超邁，舉世少其並。風流自有鍾，若士復孤迥。祖述酒中趣，乃知外家性。
續黄子温讀陶淵明詩十首  其九 劉敞 
吾今乞食士，因詠乞食詩。諒無乞食怨，復想乞食時。貧賤自古然，豈愧世上兒。
續黄子温讀陶淵明詩十首  其一○ 劉敞 
曩遊潯陽郭，懷古愴來暮。不意陳蔡間，起予欣有遇。彼此共一時，悵然感佳句。
晝寢三首  其一 劉敞 
日出百事集，人生亦多憂。曲肱試少息，乃得逍遙游。圉圉爲潛魚，因之乘波流。翻翻爲飛鳥，爰以凌空遊。在己孰是非，于物任沈浮。觀化悟獨樂，真僞竟悠悠。
晝寢三首  其二 劉敞 
成敗勞耳目，是非喪神慮。我生天地間，安得棄之去。始疑昏逾明，漸覺夢勝寤。但可寐無聰，安知歳云暮。神交既倜儻，魄定奚憂懼。此以遣朝昏，因之保吾素。
晝寢三首  其三 劉敞 
久思謝時俗，奔走難自諧。逍遙衡門下，雖陋得我懷。汲彼井底泉，掃兹風中埃。歊蒸爲之去，襟抱蕭然開。養心貴能適，造適不及排。胡爲車馬客，一往忘歸來。
晝寢上府公 劉敞 
長日無所爲，高卧聊自如。清風拂庭樹，蕭蕭窗戶虚。曠逸追羲皇，粹和反華胥。暢然物外遊，謂若天下無。方今少陽交，田野東作初。壯者固不暇，老者日競趨。胡爲乃自便，徐徐以于于。從吏代力耕，飽食良自娛。事賢庇敏政，宿官特多餘。念兹寄幽閒，未覺勞簿書。但恨不可雕，正當砭其愚。
六月二十六日西閣晝寢 劉敞 
馳騖聖不足，治安愚有餘。願言從物役，即事實燕居。清切掖垣峻，深沈雲閣虚。食有萬錢膳，架多四部書。低頭悟素飡，遊日慚古初。非吏復非隱，人言定何如。平生山林尚，自與功名疏。何爲出不反，視此歳月徂。秋風隕高林，蟋蟀鳴階除。行矣浮扁舟，季鷹不欺余。
苦雨二首  其一 劉敞 
洪河滔冀州，大陸日夜摧。天時普陰沴，飛雨皆北來。崩騰亂雲霧，頃刻不暫開。通衢爲深淵，高堂生蒼苔。稼穡日以沒，民生一何哀。微禹既已矣，我其爲魚哉。
苦雨二首  其二 劉敞 
獨坐空堂上，漏濕無與娛。晨炊煙不然，敗竈將生魚。被服蛙蠙衣，出入螺蚌居。里閭杳相絕，滔滔水漸車。安得雙羽翰，超然謝泥塗。
久雨三首  其一 劉敞 
繁陰過五日，積雨迷九天。衣冠亦泥塗，陵陸成深淵。忘屨已乘橇，舍車始思船。曰余蹈滄海，良知時適然。
久雨三首  其二 劉敞 
清渠彼涓流，通逵此夷坦。風雲瞬息間，江漢倏生眼。淵源詎能問，浩蕩頗可憚。白日蔽九霄，吾行幸當返。
久雨三首  其三 劉敞 
巖巖蓬萊巔，赫赫崑崙墟。上帝嚴紫垣，羣仙亦深居。高出雲電外，俯視風雨除。安知昏墊民，汩沒纔闔廬。
石林亭成宴府僚作五言 劉敞 
吾愛謝宣城，適意安獨往。雖聮鳯池步，不廢山泉賞。吾慕應休璉，感事能屬書。頗嬰下流謗，獨占仁智居。寥寥二賢後，忽忽千載餘。若士不可追，此風或在予。延石象衆山，決泉瀉交渠。林壤使我欣，不知歳月徂。薜蘿分蔽虧，松竹相扶疏。時時四方客，顧此亦踟蹰。儻遇鍾子期，知子情所攄。
自京師泛舟還郡作三首  其一 劉敞 
秋夜何迢迢，一夢八九覺。孤舟寄風雨，短燭才自照。冥冥高雲過，寂寂山鬼嘯。展轉誰與歡，漂泊未可料。昔我自兹邁，春華巧相笑。今我復來此，落葉紛滿道。客行無遠近，勞苦略同調。一歳再羈旅，人生豈長少。良無二頃田，詎得守蓬藋。
自京師泛舟還郡作三首  其二 劉敞 
昔在馬少游，抗志安故土。其後龐德公，迹不踐城府。出乘款段馬，身與麋鹿伍。鄉里稱善人，妻子同隴畝。人生資衣食，既足尚何取。致求多贏餘，筋力但自苦。
自京師泛舟還郡作三首  其三 劉敞 
常陰貫秋序，洚水彌平陸。居人逐飛鳥，往往巢樹木。四顧何茫茫，江海忽在目。古語乃信然，高陵或爲谷。乘桴義無憾，斷髪憂可辱。弁冕績禹功，誰其悲濡足。
西陽池新舟邀府公遊泛 劉敞 
昔賢濟川意，固與斯人共。曠代屬明德，至樂下及衆。池臺固舊賞，舟楫爲新用。忽疑江湖景，稍信風瀾縱。追參鳬雁泳，曆覽魚鼈動。頗已寓高興，矧今結輿誦。嘯歌一時適，顧盻萬全重。好勇知未能，乘桴自欣從。
贈馬惲供奉 劉敞 
朝廷功名次，晉國在第一。受遺先皇帝，事與周召匹。丹青爛勳伐，終始最密勿。宗族宜甄庸，百世皆寵秋。公孫非遐胄，何乃尚淹屈。官名雖供奉，冗散真士卒。努力習文華，家貧傳清德。翰飛終不高，好事見心骨。人生繫逢遇，進退豈定律。古者如爾徒，萬戶自可必。今者如爾徒，富貴亦未失。主張有真宰，時態莽回聿。咄嗟元功世，頗復困蓬蓽。吁彼山野人，奚由自奮出。
出城 劉敞 
出城得自便，下馬事幽討。曠野荒不耕，蒺藜牛滿道。往往逢饑人，羣輩掘野草。不惟黄頭兒，亦有白髪老。問之指積水，此去殊浩浩。室廬久漂蕩，樹木多立槁。食此且賖死，堯年亦久澇。不能去墳墓，更欲依蒲藻。昨來計蓮芡，頗不減粳稻。明年當大種，妻子或相保。
夢中 劉敞 
誰謂夏夜短，一夕夢九逝。夢中如平生，歡笑隨母氏。覺來拊形軀，獨在人間世。上呼聲連天，灑泣血滿地。何忍留我生，哀哀抱微志。
癭木樽 劉敞 
先民任天真，吾得見其器。其器云如何，蓋若刳木類。不戕生以戚，不傷材以蔽。不以遠見遺，不以枯見棄。因其無用姿，授以有用意。取彼自然象，廓此閎然制。豈無彫磨工，不欲敗淳粹。豈無青黄文，不欲增巧僞。其高豈無蓋，不設簋簠制。其下豈無舟，不著雞鳥麗。任真肆穫落，肯慕金玉貴。兒童誚敦朴，婦女驚醜異。豈若輕薄子，形容混兹世。矜愚以相高，飾貎以自喜。淳風陷衰薄，古道喪簡易。自非窊樽民，慎勿同一醉。
泛舟 劉敞 
長嘯望江漢，緬懷滄浪行。因浮扁舟去，共盡幽人情。春日天氣佳，近郊潁水清。雜花亂繽紛，好鳥相嚶鳴。解纜相沿泝，凌風恣縱横。適心故真樂，徇物皆虚名。興盡相與歸，夕陽半東城。
過士建中屯田居此君年六十請致仕所居蔽風雨而已 劉敞 
市朝隱非一，躁靜理不同。多君金閨彦，遠有山林風。千鍾卧名利，三徑入蒿蓬。似是於陵子，又云張長公。相望千年外，獨得環堵中。自古用先進，誰當駐飛鴻。
出城 劉敞 
簡服謝車馬，逍遙理輕策。平原草樹美，百里見秋色。稍知人境殊，似與囂塵隔。悠悠出岫雲，杳杳歸林翮。煩腸寛鬱紆，遠相俱幽寂。孤煙起晴縹，去水照心白。所期尚臯壤，生事視耕植。適野非昔賢，于焉如有獲。
泛舟三首  其一 劉敞 
冰泮池水綠，春意亦已歸。長楊特多思，浩蕩隨風飛。弄舟不用楫，漾漾陶春暉。回還無終極，孰謂江湖非。舉觴屬坐人，行樂常苦稀。一醉捐百慮，念子勿相違。乘日復來游，北林稍芳菲。當令魚與鳥，識我心無機。
泛舟三首  其二 劉敞 
雪消泉似漲，冰解舟可通。操篙不憚冷，環渚故無窮。歌詠淹短日，醉酣輕朔風。何須萬乘相，始辨鴟夷翁。
泛舟三首  其三 劉敞 
方池亦通舟，水色涵碧霄。解舟不用楫，漾漾隨風飄。中河乍縱横，顧眄幽興饒。白鳥逃人飛，赤鯉時復跳。稍與外物遠，解襟歌且謡。安知抱憂思，謂我士也驕。
初到毗陵 劉敞 
獻歳涉重江，仲春安我居。衆物已熙熙，新花生遶廬。解裝慰羈旅，置此琴與書。稍稍道吾真，幽襟得軒虚。頗聞蘭陵俗，尚有荀卿餘。文章幸仰止，夙好今欲攄。膏雨復應候，带經得耕鋤。歌成擬焱氏，賦就期相如。出處方自爾，名聲亦從渠。無煩畏礨民，屑屑俎豆予。
雨後城下 劉敞 
雨餘百川漲，遠水浮林梢。忽怪有帆席，何爲出鳥巢。登臨非吾土，虚爽慰南交。稍見暝烟起，陰蟲啼草茅。
下汴 劉敞 
畏途心多驚，强寢終不安。雖是仗忠信，猶有行路難。古今惡隨波，今乃知所患。胡爲出溷濁，幽興悠然寛。
望九華山 劉敞  九华山
九華非人境，聞譽不相識。南浮大江波，始見蒼翠色。是時雨初霽，積靄尚融液。九峰若驚龍，並躍雲外碧。森然聳牙角，未謂真是石。問名審其實，歡喜愜所適。恢奇一何甚，遠想始開闢。造化競淫巧，斧斤恣彫刻。不然何其功，不與嵩華敵。我行宇宙間，若此曾未覿。中國名山川，幾何亢斯迹。徘徊不能去，塵土愧行役。平生樂間曠，時俗況迫阨。誰爲隱君子，攜手宅巖隙。
鷄冠花 劉敞 
秋至天地間，百芳變枯草。愛爾得雄名，宛然出陳寶。未甘階墀陋，肯與時節老。赤玉刻縝栗，丹芝謝凋槁。鮮鮮雲葉卷，粲粲鳬翁好。由來名實副，何必榮華早。君看先春花，浮浪難自保。
陳郎中竹園 劉敞 
蒼竿十餘畝，歳晚色更好。詰曲逗遠村，深沈象晴島。鳴禽自相應，風葉不待掃。何事主人心，白頭三署老。
浮雲 劉敞 
高雲乘飇風，泱漭縱所適。大哉九霄闊，俾爾萬里客。豈無一掬潤，浩蕩洗南國。應龍潛冀州，回首空眇默。
題度支廳事許道寧畫松石呈彦猷鄰幾直孺 劉敞 
長松森無依，蒼石儼相對。自然山林氣，若出天壤外。許生筆妙絕，今世殊少輩。發揮得意表，瀟灑與神會。炎熱五月交，塵土九衢內。微風度窗來，左右含天籟。下有漁樵翁，生事尤可愛。茅茨乍隱見，畎畝更向背。吾廬若辦此，軒冕本不賴。願從二三子，相與駕言邁。
擬阮步兵一夕復一晨 劉敞 
一昏復一晨，一晨復一夕。擾擾若有爲，悠悠定何役。譬如風中葉，不自知所適。譬如池中魚，强自營所得。朝乘日車出，暮與羈鳥息。昔我髪純漆，今我髪半白。誰能邀神靈，傳我雲表翼。我與從之遊，覽觀元化極。
紀危 劉敞 
四月河水湍，怒風復相乘。維絕柁亦摧，舟人廢其能。中流急迴環，頃刻不可勝。性命委自然，豈知所依憑。堤旁多聚觀，失色氣崩騰。孰不願引手，而乏鉤與繩。嗟我亦天幸，既危乃復興。追思方厄時，汗出如洗冰。側聞前此者，覆溺已屢曾。此事通爲邦，長民可以懲。因書作長詩，俾不忘戰兢。
十二月十一日雷電有作 劉敞 
今兹方隆冬，陽春尚宜少。何忽雷早聞，因之電争曜。砰轟非常怒，䃸磹通夕照。號令無乃乖，災祥諒誰召。吾聞玉女戯，獨得天公笑。此理正應爾，君毋强譏誚。
種紫蘇 劉敞 
赤日厚地裂，百草殆立枯。朝雨應所至，雖微念勝無。力難興禾黍，可以成嘉蔬。歲暮有此望，帯經且親鋤。今兹五月交，盛陽消已徂。汲汲愧老圃，仲尼云不如。養生寄空瓢，雖乏未可虚。正以營一飲，形骸如此劬。
遣懷三首  其一 劉敞 
天道與性命，聖人罕其言。七十豈常士，游夏終不聞。鞠躬慕仁義，或不免饑寒。奸雄何爲者，往往爲世賢。倘復有真宰，無用預其間。
遣懷三首  其二 劉敞 
有形毎共生，達士獨無惑。昔有蒙袂子，恥從嗟來食。物生會當盡，壽非金與石。但恨居世俗，不能盡胸臆。壯士志溝壑，斯言著前識。
遣懷三首  其三 劉敞 
初歲志慮淺，所慕在輕肥。自恨聞道晚，不虞失性非。迷途將未遠，回駕有庶幾。古賢多事業，出處何不知。寧受芻豢辱，倘爲鴻鵠飛。
歸牧相訪示所作詩賦篇予與其兄子緯還往頗熟 劉敞 
曰予謝賓客，久與時世疏。何忽衡門下，見枉使君車。彤旆映落日，腰間有懸魚。抵掌若平生，論文及空虚。昔與君猶子，結交幸通書。往還苦不早，相見情有餘。置我二阮間，遠慚德不如。强來束帯起，投謁尋君廬。
大雨中入局寄彦猷時以疾臥家 劉敞 
歊蒸變繁陰，快雨如破谷。明趨閶闔路，深水入馬腹。此地常結轍，江海忽在目。冥行畏坎井，躡迹戒顛覆。慚問高眠翁，不知泥塗辱。
賀范龍圖兼知延安 劉敞 
大兵昔摧傷，兩将折旗鼓。哀哉中國士，化作城下土。冤魂不得返，殺氣凌彼蒼。天亦爲之悲，白晝日無光。人言此城下，往往鬼神哭。此事天子憂，此心大夫辱。昔公守東越，人怨公不用。今日公在西，知公德持重。築城不必堅，解甲不可攻。何况保金城，弛張皆繫公。汲黯輔炎漢，淮南內竦懼。郅都守窮邊，匈奴爲之去。此事昔所聞，今日見所親。折衝樽俎間，震動旃裘民。國恥行且刷，寇讎不可保。斯人嘆微管，願及太平老。
奉和宋次道遊嵩十五韻 劉敞 
嵩峰三十六，皆在青雲端。宿昔望見之，恨不生羽翰。卷臠塵土中，日月如波瀾。邇來老将至，更覺行路難。聞君謝車徒，選勝羣峰巒。幽深每獨往，神異多所觀。若有真仙子，羽衣白玉顔。吹笙煙霧中，舉手留盤桓。信非人間境，邈與時俗懸。顧懷平生舊，慰以逍遙篇。三復想在目，令人愧衣冠。處世闊且疏，幼輿亦有言。一丘與一壑，自謂無間然。安得從君游，解纓弄雲泉。昏昏歲復晏，相望空長歎。
和聖俞逢羊 劉敞 
道旁逢羣羊，問羊将何之。朝供大官膳，躑躅未自知。觳觫此何罪，無乃芻豢爲。肥軀一報德，鼎爼安可辭。寧辱泥塗中，故人所以悲。
懷歸 劉敞 
圖養始干祿，執官復辭親。外物與我違，幽懷安得仲。低徊畏簡書，苟且謀賤貧。碌碌已無期，規規徒自珍。秋風卷層雲，鴻雁知所賓。我獨無羽翰，不能絕飇塵。
送呂光祿 劉敞 
氾濫誠易挹，俊賢噬肯留。愧君殊邂逅，卒歲能優游。會心到稽呂，訪古窮嬴劉。誰令春風來，翩翩動歸舟。千里在明發，一樽成獻酬。江湖望魏闕，離思空悠悠。
題改芷亭作水鑒亭 劉敞 
昔人種白芷，既以名此亭。今我開蠪淵，復以水鑑名。吾豈異昔人，而徒易其稱。所樂於水乎，內明而外清。內明可比心，外清可照形。照形不吾欺，比心不吾傾。虚静吾自居，逍遙以無營。會有水鑒賢，吾能與同登。
閉門二首  其一 劉敞 
閉門無所事，歲月忽已極。豈敢空絕交，出門諒安適。是非歛外慮，文字堆四壁。堯舜參在前，孔孟凛居側。崑崙默泛覽，萬里在瞬息。夐古時幽尋，千年僅頃刻。悠悠富貴士，此趣猶未得。胡爲逐車馬，辛苦牽事役。
閉門二首  其二 劉敞 
傅巖由帝賚，圯橋自神授。商道粲復興，漢基翕然構。窮通苟有命，貧賤豈足疚。斯道誰得聞，人方薄圭竇。
小孤山 劉敞 
驚波觸南崖，反怒射北壁。蒼山相與排，所謂小孤石。蟠根萬仞淵，聳角百丈碧。祠堂豁精嚴，行旅進粉澤。或云婦女神，肸蠁頗有迹。吾知定名意，似欲旌介特。流俗失其真，傳聞莫開釋。居人私其利，禍福妄損益。競爲媢妒說，以誣聪明德。先王秩山川，禮典有廟食。奈何媚於竈，屈己忘正直。吾欲爲小孤，作書解行客。復恐不見從，嗟哉世多惑。
新種雜花樹 劉敞 
天地大逆旅，浮生遠行客。大無萬里異，遠不百年役。乘流惟其遇，得性從所適。何必思舊鄉，而復名一宅。此邦非吾土，此廬非我迹。彼我苟巳齊，賓主不足擇。終樹宿所好，及閒易爲力。芳草十餘品，往往手自植。春風二月交，重疊庭下碧。欣欣生意好，一一見顔色。對之默終日，澹若無情極。四時背人馳，壮士每歎息。憂來忽無方，外物不可釋。中和一相伐，頭髪先爲白。萱乎爾能忘，於我獨有德。
滕司諫知涇州 劉敞 
天狼東南鳴，雨矢西北集。覆載豈不容，縳虎宜在急。詩書擢将帥，高枕付城邑。權變非武臣，恩威在呼吸。壮夫氣已激，義士感成泣。籍籍名四喧，蕭蕭髪競立。行旂亂鷹集，已有邊風入。遙知謁明光，介胄但長揖。
城下 劉敞 
秋成雨更綠，高下共萋萋。浮烟晚自起，歸鳥暝爭棲。山谷入幽想，茅茨多舊蹊。日涉遂成趣，身將麋鹿齊。
庶幾堂 劉敞 
徂暑亦已煩，清旦尚餘爽。薰風應候至，芳物與春往。庭樹交浮陰，山禽轉清響。空堂更幽寂，初日正蒼莽。時節無所感，忘言以爲賞。
涼夜 劉敞 
疏雨洗明月，清風生晚涼。動搖星辰影，泛澹河漢光。螢變覺草腐，蟲吟知境荒。端憂易遠感，不眠疑夜長。
狄梁公李太尉廟 劉敞 
就列貴陳力，立功尚成名。兩君雖異時，令望相提衡。治獄多陰德，不戰屈人兵。去思獨至今，奉祀見遺氓。文武百世師，将相一時榮。念我誰與歸，愴然悲九京。
畢吏部冢 劉敞 
蓬蒿道旁冡，云是晋時賢。名聲與陵谷，共盡一千年。惟昔縱達觀，死生同蜕蟬。安知泉下魄，非復甕間眠。
和張洞春雪 劉敞 
水國雖暑濕，亦惡春令早。雨暘恒不時，過燠未爲好。凌威集驕陽，瘴疹一以埽。宿麥根復濡，豐年不煩禱。堪輿氣清真，生物同壽考。大哉造化力，排斡正穹昊。能令四時順，少失安足道。君胡乃嗟嘆，哀彼花與草。方今王正始，節物自未老。繁華雖云遲，秀實終自保。可以寛君愛，毋爲色枯槁。
雪意 劉敞 
淒風起幽朔，白日晦光色。仰視浮雲高，蒼茫天容碧。林林愯羣木，栗栗抱寒魄。今朝識天意，欲見松與柏。
雪後 劉敞 
日出桑柘巔，鶴鳴風景和。縱心適田野，顧覺春意多。欣欣林間叟，負薪行且歌。此中有真樂，富貴如余何。
壽寧觀殘雪 劉敞 
春陽漏潛筦，凛氣留深殿。金莖向飛露，碧瓦仍鋪練。寒光寂寞迴，暖色依微變。壺中異風景，會待花如霰。
初雪 劉敞 
荒居人迹絕，但覺歲月頹。北風不我欺，吹雪天上來。入戶時繽紛，當軒肆徘徊。有情知相親，高臥未足哀。他日門晝關，今旦門早開。開門將誰爲，南山玉崔嵬。
雪中寄貢弟 劉敞 
天寒雲長浮，雪急風更厲。行子歸何時，遠遊感人思。脊令顧儔下，鴻雁順時逝。原隰無安居，稻梁無深志。誰令歲月晚，坐使羽毛瘁。江湖可遣憂，引領正相遲。
月夜期江梅兩君不至聞在李二審言家飲 劉敞 
日入更灑埽，翛然庭檻空。酒杯落明月，白羽來清風。佳興自不淺，幽人無與同。徘徊卧林下，重露霑蘭叢。
和閻都官九月十三日夜對月是夕某與子華聖俞如晦會飲君謨所 劉敞 
秋霖恣淫溢，后土無時乾。忽驚浮雲盡，更覺天宇寛。涼月如白璧，飛來青冥端。衆星稍滅没，驚鵲自盤桓。興發思遠遊，惜無凌風翰。聊尋故人家，呼酒澆肺肝。適與二三子，四座俱解鞍。意合心同賞，百觴不辭難。玩古騐漢魏，舞姝試邯鄲。詼諧雜謡語，大笑傾衣冠。足爲一時樂，未悟清夜闌。毎至絕倒處，恨君不獲觀。明發得新詩，照人瑩琅玕。又知共兹翫，正若相從歡。君本青雲人，淹留尚郎官。曠懷不自屑，遇景宴且般。古來悲秋士，局促宋與潘。相望如轅駒，豈足爲君歎。
夜月 劉敞 
執熱不可濯，昏昏倦衣巾。涼月如有情，萬里來慰人。浮雲卷層虚，六合隨清新。河漢涵光輝，城郭息埃塵。兹時一可畏，與子聊相親。逍遙夜未央，更益情性真。
夜起呼徐監簿同看月 劉敞 
夜長愁無端，歲晚易多感。徘徊中庭步，相與肆遐覽。繁霜冷次骨，皎月清照膽。幽意暫欲飛，秀色若可攬。明夕雖復來，素華已應減。念兹徑使醉，無使我心慘。
南伐詩 劉敞 
兵行何怱忽，百里不一息。南征有期會，相觀各努力。三年戍西荒，蟣虱生金革。歸來席未煖，羽檄何奔迫。行行當逾嶺，五月逼炎赫。尚有筋骨存，所虞生死隔。山林如惔焚，溪水沸湍激。自古皆有言，一夫萬人敵。蝮蛇長相逐，虎豹不可格。主将貪功名，謀臣貴恩澤。奈何輕人命，棄置曾不惜。探湯入其中，未半死已積。蒼生亦齊民，不必皆盗賊。賢主尚扇暍，仲春猶掩骼。一身不自愛，所懼失爲國。堯舜有舊書，廟堂爲法則。
城樓送别 劉敞 
驚風走枯蓬，百里不暫息。密雲乘飛雨，前山坐成隔。蓬老初無根，豈辭遠爲客。山高雖可望，路遠當不識。去留類如此，覽物意寧極。鞍馬未動間，會合彌可惜。緩歌送清觴，更醉日将夕。
李綿州訪别 劉敞 
天寒起常晏，日出扉未啟。深巷聞傳呼，兒童怪旌棨。知是漢中守，訪舊來至此。適我平生懷，趨迎願少止。結交許忘年，並坐每抗禮。語罷當遠行，眷然色不喜。君惟二千石，我徒一男子。貧賤宜輕肥，反如不能已。善化遲期月，壮心隘萬里。側聞報政速，永觀凌風起。寧復悲東山，滔滔歷年祀。
食橘 劉敞 
吾聞江陵橘，乃比千戶侯。歲獻天子旁，取爲廟堂羞。問其何能爾，無脛而遠遊。橘也不自言，請君以臆酬。憑生覆載中，頗亦萬木儔。通爲騷人頌，謬得禹貢收。託身聖賢間，自覺名譽浮。苞苴賴攜挈，富貴常見求。明珠無先容，按劍或暗投。而我適衆口，鑠金不予憂。物生有通塞，不必在中州。何用懷苦辛，但爲時所仇。
留鄰幾君章奕棋便宿小齋 劉敞 
簿書易短景，燈火宜清夜。過從喜吾子，尊酒迨我暇。歡來中扃豁，興盡外物借。錯落盤上棋，白黑互陵跨。決機競神速，取勝頗雄覇。惜我壮士氣，局此萬里駕。時乎無由試，寓目亦悲咜。天地一枰土，古今萬物化。願無辨其間，痛飲但來舍。
與鄰幾對棋戯作 劉敞 
碌碌無用智，玩此方罫間。君乘百戰餘，勝氣不可攀。拙速亦天幸，出奇犯險艱。數俘効軍實，斥境除邊關。捧觴跪進養，座客歡解顔。安得百壺酒，使君酩酊還。
今古路 劉敞 
出門道路多，縱横不可測。我今欲遠行，須問曾行客。徐徐逢路人，借問青松側。客曰今何往，答之遊京國。客乃指要路，而言行有益。古路雖大道，不如今路直。但行今人路，猶如假羽翼。彼客别我去，獨自躊躇立。爲見今古路，信乃無差忒。今路足輪蹄，古路多荆棘。欲行今人路，恐背古人迹。欲行古人路，今人笑迂僻。又擬不出門，奈何饑寒逼。哀哀此時路，悠悠蒼天色。不避今人嫌，路須行古陌。古陌雖然遠，且保無蹶失。勉哉自勉哉，前去難云適。不獲見楊朱，萬古凝愁魄。
曉至池上 劉敞 
宿雨墜高葉，薄雲麗朝陽。園林澹澹秋，庭戶蕭蕭凉。水淺魚怫鬱，荷深鷺低昂。幽懷欣自得，佳賞契所望。忽恐羣動作，深林沸蜩螗。
晚凉 劉敞 
落日蔽崑崙，微風起閶闔。蟲聲語悽惻，樹影翻離合。蚤露結明珠，圓蟾瑩塵匣。浩歌始自放，喟此區中狹。
金山東崖北望海門 劉敞 
憑高仍一望，北固何崔嵬。地形東吳越，江險通卭崍。英雄既已矣，壮觀空在哉。寂寥寒潮上，孤帆當檻來。
屏上兩賢二首  其一 劉敞 
謝公樂山水，不以官爵間。天機有所賦，世俗從爾訕。上躡巉巖峰，下弄清冷澗。吾生慕如此，敢避刺疏慢。寧爲途中龜，勿作蒿下鷃。
屏上兩賢二首  其二 劉敞 
人生誰不如，妄爲世所束。興來當自往，興盡斯自復。大雪暗溪路，新晴月微燭。去非之子慕，返豈斯人辱。優游便所適，偃蹇媚幽獨。
贈梅聖俞 劉敞 
耳聞梅聖俞，及此将十載。洛下聚英豪，文華富如海。聲名動冠劍，久合參朝寀。何意幕中客，新違江上宰。材高雖用晚，大器終有在。三公識者多，薦拔可立待。棲棲九衢裏，塵土增厭殆。相逢恨知晚，乍似去貧餒。鄰居幸見過，沃此胸礧磈。
登禪智寺上方贈同遊諸公 劉敞 
重岡抱城起，清川带野回。舊都遷陵谷，遺寺空池臺。脩竹入晻靄，荒溪轉崔嵬。鳴禽畏人起，故老驚客來。置酒感興廢，浩歌寄歡哀。伊昔游此人，于今安在哉。谷深春先覺，地爽景後頽。造適假一笑，願君盡餘杯。
楊白花 劉敞 
飛飛楊白花，随風渡江水。江水來不極，楊花去無已。鴉啼淺深樹，雪落千萬里。春風傷人心，綿綿復如此。
涵虚閣玩玄猿孔雀 劉敞 
清池明夕景，高樹含凉風。巴猿戯前檻，越鳥安深籠。悲吟激清漲，文繡揮蒙茸。弱喪不自非，全生或爲容。曠然感真樂，達哉濠梁翁。
雨霽同聖民登西北樓 劉敞 
雨餘暑氣滅，日出浮雲開。高樓極遠目，百里無纖埃。山形西北騖，江勢東南來。舊都尚能記，壯觀多可哀。微風激清嘯，浩霧侵寒杯。亦知非吾土，聊復樂徘徊。
秋興三首  其一 劉敞 
微風起閶闔，秋意日已滋。陰蟲羣悲鳴，草木同變衰。天道雖茫昧，平分爲四時。功名自當去，搖落獨何悲。
秋興三首  其二 劉敞 
魏牟貴公子，沉没功名間。一浮江湖水，惨戚頽朱顔。魯連揖萬乘，蹈海如忘還。棄世脱敝屣，風流安可攀。
秋興三首  其三 劉敞 
耿耿河漢輝，中夜西南流。牛女永相望，婉孌悲素秋。安知乘槎翁，徑出海外遊。天路或幽險，神仙非所求。
留城子房廟 劉敞 
大風起豊沛，海水羣飛揚。逐鹿未有歸，飛熊猶道旁。一見契千載，立談開八荒。蛟龍不可羈，鴻鵠得新翔。昔爲黄石師，智策無與雙。晚蹈赤松賞，功名忽如忘。由來神仙流，理與天地長。陵谷自有遷，若人豈復亡。我行覧遺蹟，城邑空蒼蒼。感古追遠遊，白雲杳無鄉。
同介甫和聖俞贈狄梁公裔孫 劉敞 
陳平智有餘，周勃勇無敵。兩人相提衡，終復漢社稷。梁公柱石姿，獨立謝羣力。匡居多直言，薦士有深畫。既扶将頽運，復起未然策。事業兼二子，浩然雪霜白。偏材戒獨往，特達見令德。誰謂十世遠，風義猶不隔。末孫何支離，畎畝有餓色。明詔問樂鄉，布衣列士籍。名垂天壤間，氣使懦夫激。聞君商聲歌，更若出金石。
贈聖從待制 劉敞 
君居御街西，我居御街東。如何百步間，十日不相從。君非園中植，落落千丈松。我亦湖海人，庶幾孤飛鴻。俱遊人世間，俛仰豈不同。蕭蕭髪向白，哀哀嗟轉蓬。仕固不期達，貧亦不諱窮。行當一麾去，幸識攖寧翁。
早至凉榭觀芙蕖 劉敞 
林深池亦淺，日出光晚及。粲粲花尚含，漙漙露猶浥。良魚潛復躍，幽鳥翔又集。物情怳如慕，心賞浩難戢。誰能贈遠人，采采空佇立。
同客飲涪州薛使君佚老亭 劉敞 
百尺井底泉，激輪乍飛流。潺湲入庭戶，宛轉如奔虬。主人三署郎，持節西南州。棄之臥故里，富貴安足留。郤埽長閉門，贏餘非所求。客來坐林下，樽酒相獻酬。未嘗語朝市，餘事良悠悠。乃知獨往意，不必山林幽。衣冠多雋才，繼踵公與侯。誰能懸其車，五十未白頭。嗟嗟賢大夫，此風可鎮浮。爲問三輔間，何如馬少遊。
曲水臺竹間默坐 劉敞 
杖履不能遠，逍遙池上林。微風起衆響，炎日隔繁陰。斐亹激流泉，間關語鳴禽。放懷在離人，寄賞欣會心。既謝朝市喧，亦忘山谷深。雖知非吾室，猶以開煩襟。
永興軍作 劉敞 
凉風響高樹，清露墜明河。誰謂夏夜短，已覺秋氣多。豔膚麗華燭，皓齒揚清歌。臨觴不作意，奈此粲者何。
北軒手種竹兩竿近輒有甘露降其上作五言示諸同舍 劉敞 
秋來手種竹，憔悴不成林。復此雪霜晚，空驚孤直心。如何沾瑞露，似欲慰窮陰。珠華粲将墜，玉色潤還深。含春乍荏苒，戴日尚蕭森。玄澤非人力，樵蘇無見侵。
舅氏見索新詩 劉敞 
賤子本不學，大賢宜見疏。奈何手賜教，反謂詩起予。高義終炯然，內慚良闕如。得非魯仲尼，不廢狂接輿。羈旅習荆楚，荒唐存簡書。敢驚和者稀，長恐歳已徂。雲漢回天章，圖書秘石渠。瓊瑤落咳唾，寒暑随吹嘘。百年渭陽悲，萬古秦風餘。嗟我送舅氏，終焉非路車。
贈蘇頌 劉敞 
犬豕蒙虎革，氣能懾羣雌。衆人見之美，蘇生見之嗤。褐客懷寶玉，精神暗塵緇。他人望而唾，蘇生望而知。知之竟何補，位下容貌卑。雷同世方尚，獨異誠難施。嗟子豈不謬，拳拳心不移。拜我呼我兄，問我謂我師。奔蜂負藿蠋，誰道當其宜。憫子空慕古，且爲世人非。古人亦如此，如此名已垂。但當勵行習，慰我千里思。
雪後城上作 劉敞 
雪後原野曠，春生風氣和。藹藹林表色，輝輝池上波。形閒境逾静，望遠意更多。年華適可玩，不醉将謂何。
寄因甫 劉敞 
君雖委計吏，官似宣尼公。貧賤更何恨，優游聊與同。忘懷鴟夷酒，乘興松江風。此亦隱柱下，何用臥隆中。
寄聖俞 劉敞 
徘徊帝城裏，獨詠有所思。故人昔别此，秋風今若兹。流水去不已，新鴈來有期。寄聲可相及，一見慰天涯。
秋雨 劉敞 
天道去人遠，好惡常若違。始耕苦炎旱，既穫雨過時。憔悴兩無補，饑寒方自兹。素飽猶可恃，眷言采其薇。
寄密令楊彦文再舉學官皆中正 劉敞 
三年不相見，相見當何時。曩别不謂久，後期庸可知。周南滯留地，宿昔太史悲。春草愁山中，王孫髪垂絲。懷寶常若迷，獻玉常若疑。聞君已屢薦，終歳獨差池。得鹿在詭遇，亡羊實多岐。著書成自樂，回首空相思。
贈黄子温别 劉敞 
雙鴻俱異鄉，來集清川流。鳴聲偶邂逅，形影共沉浮。一以風波去，一以罦網留。去留雖殊趣，失侣自懷愁。五里一斂翼，十里一回頭。有情同覆載，誰免顧朋儔。南國江海闊，豐年稻梁優。力弱霜霰繁，無因攜汝遊。
同謝十三賦盆池 劉敞 
碧沼含白水，動搖明鏡光。浮沉見魚樂，舒卷聞荷香。賞翫兹有適，紛囂因以忘。多君江湖意，不復疑坳堂。
詠庭前箭竹 劉敞 
冉冉東南美，託根郡在兹。鳯凰不可待，歳月方屢移。非復山林意，空餘霜霰姿。清風有時至，獨與幽人期。
新置盆池種蓮荷菖蒲養小魚數十頭終日玩之甚可愛偶作五言詩 劉敞 
采芳未盈手，積潤不滿尋。游魚亦何樂，幽客同此心。安排在所寓，相與忘浮沉。濟理趣自足，孰知慕高深。鵬翻蕩滄海，龍起焚山林。體妨反多累，豈若終蹄涔。
送鬱林楊守 劉敞 
鴻鵠懷遠心，不畏霜露寒。鷄鶩守樊籠，朝遊暮來還。人生感意氣，朋友死一言。况分社稷憂，復在君臣間。楊侯一麾守，萬里蒼梧山。瘴海不可游，衆人昔云難。升車獨慷慨，即路無險艱。乃知抱忠信，可以居夷蠻。昔賢尚功名，天子憂南蕃。報國恩汲汲，勿令歳月遷。
送春 劉敞 
莫埽林下花，花存春尚在。一随南風散，飄忽不可待。四時相乘凌，萬物随變改。不如玩三秀，忘年蹈雲海。
答舅氏時詔不就學官者郡勿舉故見督赴期 劉敞 
飛鳥知深林，潛魚樂淵濬。升沉久相笑，出處各自殉。漆雕不願仕，孟子恥獨進。軒冕世所榮，吾斯未能信。辟雍焕文章，王國聚英俊。及門足自喜，內省愧多吝。且将事畎畝，亦以樂堯舜。悠悠謝知音，當識斯言訒。
送張宗道崇班自潁徙秦不樂于行 劉敞 
宛馬來東道，燕鴻起南飛。適時必有遇，去遠不獨迷。左攬繁弱絃，右拂青萍輝。笑作千里别，出門亦依依。人生何新故，行道情有違。勉率歌清風，以慰君永懷。
陳元龍 劉敞 
元龍湖海士，固有湖海氣。自臥百尺樓，羣兒仆諸地。大賢資遠到，高節邁一世。四野爲戶庭，九河乃衣带。靈機有時屈，英識豈獨閉。蛟龍随波游，恥與魚鼈計。撃劍歌商聲，捐書謝俗議。功名留當年，異代見君意。
一月贈深甫 劉敞 
一月三過公，此非兒女情。詩人感伐木，相鳥猶嚶鳴。尚友百世近，結交千里輕。矧惟生並時，况復居同城。攜手未宜少，興發從公行。開口露肝膽，觧衿頓塵纓。心親愛自至，外物都忘形。赤日留中天，火雲正崢嶸。頗復哀老子，安眠枕羣經。
懷歸 劉敞 
往昔佩觽日，童蒙幸相求。中間萬里别，倐忽二十秋。人事固契闊，歳華易如流。聞君尚黄綬，失意成白頭。奄速不可期，升沉亦難謀。寧知及門晚，忽辱從政優。感舊勞心腸，相從恨淹留。寄聲不盡意，何以紓離憂。
同寄題康州陳生連理木 劉敞 
幽人吉素履，佳瑞應精誠。蕭蕭衡門下，珍木爲之榮。連理出高幹，交陰庇前庭。顧恐俗未知，天方表其閎。太邱往千歳，慈孝復騰聲。誰言報施遠，有若晝夜明。世悲上留田，吾慕董生行。作詩寄南州，且以慰父兄。
雪後 劉敞 
雪銷吐膏潤，日出春意歸。藹藹多時趣，融融含夕暉。徘徊終林下，彷彿田野期。天歡頗不減，吏隱亦庶幾。歳宴竟何事，濁酒但當揮。
和彦文秋興 劉敞 
商飊零枯林，疏雨堕中夕。覧物愴已驚，懷人渺難得。明發聆逸唱，願言慰幽寂。胡爲抱紆鬱，更使動悽惻。蜚鴻識來賓，鷹隼知所撃。物微有逢辰，子北獨失職。高天終難間，淺俗每忌直。浮沈豈非智，器遠固難識。
贈周生 劉敞 
騏驥能千里，不能走鼠穴。猛虎拘穽中，不如狗善齧。周生學干祿，强進屢顛蹶。時不用周生，周生亦不屑。行年過五十，頗就知命說。未嘗畜妻子，名利敢貪竊。所憂道未能，欲辨孔與桀。人知如此鮮，况不厭藜蕨。與我始相見，便覺抱高節。人皆用其巧，子獨趨所拙。春秋舉逸民，蔽善尚貶絕。誰期大夫賢，薦使在班列。
嘯亭納凉 劉敞 
翻翻竹梢葉，習習蘋末風。水氣稍澄澈，雲陰反蒙籠。解襟面虛曠，幽興欲飛冲。得意恥獨善，慨然環堵中。
過澶州陽橋有感 劉敞 
河水東赴海，還從天上回。寧知今日波，還復前時來。岸柳亦已荑，原田正莓莓。念我平生歡，悵然使心哀。
春晚小園 劉敞 
歳華一何速，春物俱已老。綠柳低映墻，臯蘭生滿道。郊居止幽曠，野色慰懷抱。入鳥不亂羣，閉門但郤埽。平生佯狂性，更覺高臥好。不及古之人，吾誰玩芳草。
停雲詩 劉敞 
停停何山雲，靄靄在我廬。濃光賁草木，潤氣下琴書。望望若可親，久之翳寒虛。坐恐猋風來，東西隨所如。我道與世異，里閭相見疏。嗟雲亦何事，低徊能慕予。諒以無心故，形影暫相於。
華山隱者圖 劉敞 
神仙不可學，淺俗如醯雞。逍遙二三叟，乃獨秦遺黎。避地思遠適，名山得幽棲。深巖紫芝秀，歸路桃花迷。稍遠人世隔，遂忘陵谷移。至今山中人，往往猶見之。吾聞秦皇帝，甚慕真人爲。駕石窺蓬萊，載車象雲蜺。沙丘往不返，四海忽若遺。安知全真子，近在西山垂。一千二百年，修身未嘗衰。古稱山澤臞，非復萬乘期。觀君此圖意，有以和天倪。
送上元張孟侯著作 劉敞 
避世金馬門，歇直承明廬。月贏一囊粟，調笑騶侏儒。忽憶東南行，秋風熟鱸魚。聞君已先我，扁舟向江湖。銅章垂腰問，賜履雙飛鳧。千室豈不憂，弦歌自爲娛。古稱有人民，無事專讀書。自顧都城游，刺促轅間駒。六朝若流川，覽古半有無。山中折瑤華，千里懷離居。
小隱吟 劉敞 
世道喪純粹，徼名掠其美。悲哉山林客，過半朝市死。夸誕一相習，澆浮益紛起。古風日飄泊，末路空頽靡。堯舜安得逢，巢由亦已矣。我歌竟誰和，惆悵同心子。
招隱 劉敞 
鱣鱘不容池，鴻鵠常畏網。全真貴遠到，先覺每獨往。綺皓遺泰憂，季鷹樂吴壤。知幾効來世，前識妙難賞。勿謂鳥獸羣，高山適予仰。
反招隱 劉敞 
伊尹樂堯舜，伯夷傲姬周。顔生一簞瓢，陋巷亦自休。豈不困寂寞，時俗非所謀。脱身灑泥滓，緬與前人游。嗟哉波上鳧，徒爲信沈浮。鴻鵠假長風，不能占渠溝。晞羽扶桑阿，刷翼滄海流。世途既超邈，矰繳何足愁。所以狂接輿，肆歌悟東丘。觸時懷慷慨，視世悲蜉蝣。哲人有先覺，達者無近憂。綺皓吾所師，緒言起長謳。
郡齋燕居寄海陵道粹儀真景休高郵不疑三太守學士 劉敞 
尚容恥玩世，畏景希就陰。一麾諧微願，千里非遐心。平生志江海，寤寐在山林。及此吏如隱，始知古猶今。鷾鴯避落實，蜎蠉安蹄涔。但恐得已多，尚非力可任。諸公蓬萊秀，夙昔交契深。擊柝聲相聞，照鄰光四臨。清濁涇以渭，離合商與參。願言三秋思，毋閟金玉音。
新作涼軒會張拱辰至 劉敞 
張翁垂白鬚，扶病過我廬。向無俗客至，適慰幽人居。酌此瓢中泉，振兹架上書。雖無德與汝，會有歌起予。欲識消長情，願君講盈虚。
發桑乾河 劉敞 
四牡懷靡及，侵旦肅征騑。凝霜被野草，四顧人迹稀。水流日邊去，鴈向江南飛。我行亦已久，羸馬聲正悲。覽物歲華逝，撫事壯心違。豈伊越鄉感，乃復淚沾衣。
寄呂侍郎 劉敞 
荒山逢故轍，自上重岡立。君車不可望，君手何由執。旅思隨日遠，徂年背人急。舞劍中夜興，應知憂感集。
蔣生 劉敞 
仙翁棄妻子，往爲壺中客。玉棺竟未掩，人世已成昔。白雲無回期，三徑滅餘迹。猶傳有青鳥，往往寄消息。
新年 劉敞 
流光無停期，二十忽復五。古昔如我人，功烈難遽數。上天終無私，日月不少駐。三皇與五帝，回首焉得顧。新年獨何爲，擾擾趁俗務。壯羞兒女態，浩歎覺已屢。巍巍九重闕，象魏懸法度。木鐸非仲尼，布衣欲何預。滄溟百萬里，乘桴意決去。顧世聊徘徊，非爲取材誤。東風發幽滯，花彩映草樹。爛醉苟自娱，終焉背時譽。
築室種樹 劉敞 
誅茅作吾廬，種樹滿百株。偃仰可卒歲，優游問誰如。墨翟不暖席，仲尼無安居。良知聖賢貴，逝與功名疏。清泉可深鑿，惡草須早除。適意田野間，誰能歎歸歟。
題所種金鳯花自淮北攜子種之云 劉敞 
愛此名字佳，攜之不憚遠。豈惟江淮闊，兼恐歲月晚。手植中庭地，分破紫蘭畹。綠葉紛映階，紅芳爛盈眼。輝輝丹穴禽，矯矯翅翎展。卑飛何在此，寂寞難自顯。按圖感形似，覽物意繾綣。三復接輿歌，悲風動湘沔。
得隱直書并聞將之洛陽 劉敞 
三月一得書，始知去君遠。開緘見無恙，豁達百慮展。秋風催時節，搖落歲向晚。遲遲行旅外，色瘁足更趼。邊封鳴狐狸，牙爪貴鷹犬。儒者非所須，棄置自未免。上書報聞罷，試吏何繾綣。雖無小官羞，頗貴有道卷。洛陽雄王都，主簿亦極選。折腰得免否，局促時態淺。
閲武堂 劉敞 
涼風郤炎暑，飛雨除氛埃。旅行得興會，珍館爲我開。主人平生舊，上客自遠來。何異東序賢，共此中山杯。留連恨落日，披寫仍高臺。山川愴興廢，歌舞寄歡哀。徐方多賢牧，天祿繼英才。遊子悲故鄉，爲君更徘徊。
寄張十二時在城北讀書簡云幾至絕糧 劉敞 
新秋意無聊，多病時畏晚。出門塵埃隔，扶杖行步蹇。雖聞一城居，邈有千里遠。風雨思雞鳴，幽懷固繾綣。食貧非余病，學道與時反。悲歌空相望，不復能裹飯。
因甫移宰晋陵 劉敞 
自我游毗陵，五年今于兹。未嘗不閔雨，未嘗不苦饑。成湯周宣世，豈復能過斯。上無桑林禱，下無雲漢詩。赤子餓溝渠，良田生蒺藜。聽于閭里間，愁毒不可爲。思得一賢人，救其渇與饑。上天似悔禍，子乃今來尸。愛民在恭儉，自可爲吏師。但恐百里小，膏澤難盡施。子本湘鄉君，湘人望子來。下難兄弟别，上顧墳墓違。將母以諗君，上書再三辭。朝廷欣然許，多士咸謂宜。爲政推此心，可令孝者慈。吾聞屠牛刀，不貴于割雞。思君苦道遠，莞爾寄此詞。
同彦文送敦儒宰晋陵 劉敞 
朝廷貴儒術，子以文學顯。郡國重民社，子由政事選。榮名信難兼，衆望固不淺。古人定何如，壯志獨能勉。由來跬步益，必有千里遠。去去聆絃歌，吾當謝言偃。
九日 劉敞 
霜薄氣早寒，木落景已變。佳晨事厭勝，習俗推往彦。憂來初無方，興盡復自遣。所遇無故物，登臨殊非願。
寓言 劉敞 
感豫常出異，禦宼哀壺丘。好大固累已，巢父笑許由。東海有意怠，飛飛何所求。縱軀天地間，細故紛悠悠。願言不死鄉，可與賢達游。
晚景 劉敞 
結廬玩蓬藿，反畏人足聞。杖藜有時去，入獸不亂羣。疏雨洗徂暑，夕陽澹微曛。俛仰多物態，逍遙遣塵紛。興適將何述，寄心孤飛雲。
野人致枸杞青蒿 劉敞 
味薄時共笑，野人猶相高。春田有餘暇，饋我杞與蒿。酌酒謝其意，採之亦誠勞。城中多好事，過半稱賢豪。杯肴具五鼎，珠玉輕一毫。將之獻門下，皆有千金褒。何故背此計，而反從吾曹。淡泊徒自樂，膏薌未能叨。信知老農美，頗欲耕東臯。因閒有餘力，從爾觀芟薅。
春暮到小園 劉敞 
春餘百芳歇，喬木有輕陰。客子成春服，商絃應鳴琴。獨行迕世俗，長往期山林。庭竹風正駛，池波雨已深。臨流窺躍魚，倚杖聆遷禽。順時寄俯仰，適興契飛沈。試謝及門客，未慚招隱吟。
送雅禪師若神 劉敞  太湖
太湖三萬頃，澄澈浮寒穹。明月不可取，孤帆安所窮。俯弔滄浪人，緬懷鴟夷翁。古今共灰滅，得失如夢中。詩興觸物遠，禪心隨念空。猶多碧雲句，寄信東南風。
蒼筤源 劉敞 
日出江氣暖，步行村落間。偶逢蒼筤息，若在山中閒。綠篠既蒙密，清波自回環。初疑人迹絕，久有笑語諠。脱足涉澗水，隔林叩柴關。主人疏世事，相見亦歡然。稍覺耳目曠，久之遂忘還。歸來詫舟子，適過武陵源。
樂郊陳漁臺下柏林中結茅作小亭命曰幽素本懿臣刑部之書也謝且戱之 劉敞 
結茅更何好，列柏自成林。素履宜獨往，幽人欣宿心。炎輝翳羽蓋，清吹和瑤琴。稍與事物遠，忽如丘壑深。良無山水趣，安得契知音。
種蔬二首  其一 劉敞 
時雨破膏壤，荷鋤回城陰。疾耕意不足，覆隴力可任。里巷多父兄，往來迹相尋。見我山野服，欣然用盡簪。勸我勿滅裂，哀我識浮沈。雖微生平故，頗用愧其心。採芝商於嶺，食薇首陽岑。念我非其人，豈敢慕山林。聊以資素飽，身世實崎嶔。丈人不我厭，荷蓧時見臨。
種蔬二首  其二 劉敞 
種蔬南岡下，地薄旱亦久。抱甕出復入，拮据病两手。輟耕起長歎，四海萬億畝。過亢今若兹，我誰與餬口。縣官祈雨澤，四望已並走。巫女歌且舞，土龍矯其首。上天何寥寥，百請未一偶。霖雨待爾輩，古人亦可醜。咄嗟雲漢詩，萬古竟何有。天地何不仁，百姓爲芻狗。
重陽 劉敞 
勞生惜流陰，徂歲逼窮律。燦燦黄菊花，離離紫茱實。芳香不可再，採掇自有術。零落勢足悲，盛時亦未失。登高散百慮，驅馬恣所出。或云避陽九，可以納元吉。嘉願誰間然，且當醉終日。
浚井 劉敞 
鑿井勿憚深，汲繩欲令長。鑿深源不竭，汲遠氣自涼。豈如潢汙水，汩汩道路旁。雖復不遠求，飲之劇燖湯。虚煩生四支，淟涊不自强。野語合爲國，願君著巖廊。
古寺 劉敞 
唐殿弛棟梁，空庭長荆棘。坳堂客水腥，壞碣苔蘚積。經營東晋始，遠近千歲逼。興廢紛可悲，徘徊意不懌。尚餘土木巧，未露斤斧迹。使鬼固已勞，斯民忍終役。悠悠競頽波，擾擾非一國。臺城更荒唐，萬古共悽惻。
書候潮亭 劉敞 
滄江浸長空，天使限南北。繁陰屬暮歲，波浪無時息。烈風何轟豗，深木騰霹靂。遠吹湖中白，來蔽江南碧。巉巖千峰玉，變化不可測。恐是時向晚，鬼神任胸臆。燭龍銜長耀，來集崑嶺側。又疑吳王兵，如荼壓上國。勇氣吞中原，晶光洞江北。久望生悸慄，嗟我問津客。横流豈難制，路險未可得。吾道固當然，滔滔欲誰易。
徐安撫 劉敞 
伏波喜功名，南伐終不返。死餘薏苡謗，生恨鷦鳥晚。干戈非一方，智勇易謀顯。富貴誰不然，枯榮子何反。冥冥炎州隔，杳杳天道遠。荆楚猶古風，招魂動哀挽。從人除憂謗，不得志者罕。
石首縣 劉敞 
叢石浮水中，峻隄缺復連。往往爲深潭，波流自回環。秋山未搖落，碧樹皆參天。仰觀積水痕，仍在高樹巔。里人半巢居，出入隨烏鳶。令尹亦菜色，市樓寂無烟。皇天不純命，百姓何震愆。苦云耕織廢，租税尚未蠲。赤子向漂蕩，所存皆偶然。雖知負官輸，未忍更棄捐。奈何唐堯世，復見昏墊年。何以救汝饑，朝廷急憂邊。
召諸弟博飲 劉敞 
今日寒頗甚，淮南似京土。江風既落木，山雪亦带雨。幽居自無聊，病卧亦寡侣。壯心顧牢落，出門孔多阻。古人戯梟盧，志氣本尚武。勝來在快意，百萬不足數。恨無酒如澠，杯盂空屢舉。開顔强隱几，豈必歎貧窶。
别和弟 劉敞 
暫會復遠别，惆悵終無極。人生非神仙，豈有頭不白。維舟相邀宿，淮水風浪黑。輾轉不復眠，四聽人盡息。丈夫非懷安，少壯宜努力。況子行多歡，自怪情不懌。誰言冬宵永，達旦才頃刻。雞鳴日光出，握手各南北。仰謝雲中鴈，羣飛接羽翼。何以紓我懷，作詩寄相憶。
舟中夜飲憶和弟聯句 劉敞 
人生如浮雲，聚散苦不定。向來詩酒歡，雖唱誰與應。蟋蟀鳴在戶，玉衡逼冬孟。悠悠千里思，寂寂中夜静。豈曰無他人，不如我同姓。吁嗟繋名利，有若置機阱。窘然塵埃中，恥無六翮勁。訪戴舟已慚，攀嵇駕難命。臨觴置不飲，引領起獨詠。莽莽天地昏，誰知我心怲。
蘇安上之淮南十八舍弟之河北十九舍弟之漢中皆會予賦三韻爲送 劉敞 
攜手常苦難，傾蓋不易得。今宵四面坐，明日異鄉客。秋風楚懷悲，出處各努力。
鳳凰篇贈府公給事别 劉敞  衡山
鳯凰起北海，少留南嶽巔。梧桐有餘音，烏鵲相回旋。耳聞和聲樂，目怪文采鮮。雖知非儔匹，慕用亦欣然。祥飇卷層雲，迅羽凌九天。卑飛忽如縶，絕迹不可攀。徘徊故林下，歎息高風前。願及夔作韶，率舞如舜年。
深甫往固陵 劉敞 
聞君異鄉客，歲暮江淮間。山雪夜多興，桂枝春可攀。南風玩啙窳，浮俗矜游閒。安所彈長鋏，何當問刀環。天倫眉最白，子舍衣仍斑。勿學髠接輿，佯狂因不還。
飲郇公園贈章湖州何漢州 劉敞 
朝暉散浮陰，天氣清且佳。春城足行樂，況此公侯家。珍館深窈窕，茂林揚芬葩。幽禽囀新聲，宿草含芳芽。覽物曲池平，置酒白日斜。因歌雍門詩，四座皆歎嗟。平生布衣願，不過東陵瓜。致求多嬴餘，竟是迷紛華。一醉稱日富，此風獨可嘉。安能拘浮俗，局若井底蛙。客有章與何，高冠耀文緺。方爲二千石，會促别且賒。他日還相思，當在天一涯。歡極情難忘，願君盡流霞。
雪後到薦福寺梅下 劉敞 
行尋殘雪遠，暖就梅陰坐。悟彼寒氣消，識此春景破。留僧迨日暮，聽鳥忘巾墮。從此到芬芳，應須數來過。
呈獻臣 劉敞 
兹心厭囂冗，幸與上清鄰。上清何崔嵬，高静違飆塵。珍林散玲瓏，寶氣浮氤氳。綠華未及衰，絳蘂忽復新。閒館賓列仙，秘殿朝衆真。濃香無停期，豔彩驚幽人。顧謝武陵子，四時長見春。
寄吳江大博徐君章 劉敞 
吏退簿書斂，日落風景涼。偶無事物累，真得逍遙鄉。疏花媚空園，脩竹蔭廣坐。濁酒不難醉，磐石可徑卧。何必凌江漢，乃能濯埃塵。何必潛山林，乃能寄隱淪。人多笑此言，此言未易笑。非君契心賞，誰肯過蓬藋。
觀魚臺 劉敞 
城下春池深，潛魚時復躍。高臺可以望，暇日從爾樂。散懷混飛沈，適意宜丘壑。始悟濠梁翁，荒唐謝名爵。
府公射堂飲酒輒陪尊丈侍郎兼揖諸孫拜獻拙詩 劉敞 
煌煌南極星，粲粲北維斗。稟齡瑞明時，運柄燮萬有。降神非尋常，希世曾一偶。積善如公家，于今見純佑。安車告歸日，三府升平久。萬石均祿秩，魯公拜前後。茫茫周漢來，此事復聞否。黄金鑄大印，綠絲綰長綬。方爲累世滎，況多後來秀。戲禽試强弩，勸客滿春酒。賤子敢再拜，願公更眉壽。
秋陰 劉敞 
浮雲初無心，已南復更北。蕭蕭清風急，忽忽白日匿。時逝物稍變，感集意鮮適。玄蟬號庭樹，蟋蟀吟四壁。自古共此悲，豈伊越鄉客。
久陰 劉敞 
南方信卑濕，風雨無時節。春風仍晚寒，陽和恐中絕。蛟龍乘江湖，雲霧欺日月。驅除懷熏風，悒悒生內熱。
蟋蟀 劉敞 
七月鳴在野，八月鳴在宇。九月登我堂，十月入床下。滔滔歲方晏，促促聲亦苦。悲秋不悲己，終夜如獨語。時俗有新聲，誰能一聽汝。
送王十二還乾州 劉敞 
窮通蓋有命，富貴不能早。君侯希世珍，三十未爲老。棲遲升斗祿，奔走周秦道。及親固爲榮，捧檄豈辭小。北風正凝霜，千里徑無草。人生貴感激，豈以外物擾。當爲昂藏駒，勿自使枯槁。
坐嘯亭納涼 劉敞 
長嘯振林木，半空鸞鶴聲。清風蘋末來，孤月海上生。坐久物色改，如有神仙迎。
王昭君 劉敞 
嬋娟巫峽女，秀色傾陽臺。昔爲一片雲，飛入漢宫來。明鏡徒自姸，幽蘭誰爲媒。丹青固難恃，遠嫁委塵埃。十步一反顧，百步一徘徊。出門如萬里，淚下成霰摧。左右相娛樂，絲竹聲正哀。豈不强言笑，鬱鬱不可開。黄河入東海，還從天上回。嗟爾獨抱恨，一往擲蒿萊。
重一首同聖俞鄰幾持國作用前韻 劉敞 
昭君信絕世，窈窕秘瑤臺。歲華坐將晚，玉輦何當來。一以畫爲賞，有如鴆爲媒。含悲下紫殿，即路指黄埃。光艷動左右，君心再徘徊。白水不可變，孤芳從此摧。盛時能幾何，千載獨餘哀。至今青塚傍，積怨昏不開。掖庭用色選，丹青以利回。寄語閨中子，何憾處蒿萊。
憶松 劉敞 
松陰何婆娑，松蓋何偃蹇。松香不堪折，松色無可選。旦暮青松間，吟懷未嘗遠。嚴霜百木死，高秀初欲展。泠泠海風飄，輝輝甘露泫。去矣混塵滓，懷哉邈林巘。諒無刀斧憂，千載行可踐。輦轂念山海，誰期共攀搴。獨有風入聲，琴中尚悠衍。
留侯 劉敞 
張良韓孺子，夙昔志未伸。授書黄石公，問禮倉海君。契合見神助，濟時効經綸。指揮轉雷電，顧盻定楚秦。以伋三寸舌，抗兹百萬軍。一爲帝王師，晚就赤松賓。富貴心不屑，功名諒誰論。出處何昭昭，賢哉古之人。
録近文呈晏公 劉敞 
麟趾感素文，躍魚赴鳴琴。殊類豈自識，至和動其心。濟世有先覺，鑄人不鑄金。刪詩在正始，好樂非好音。萬生依陶冶，一氣諧飛沈。賤子晚及門，獨學謬知今。趨隅誦所志，踴躍不自任。救渇而飲河，栖枝以巢林。量微志復小，俛仰感高深。
讀晏子春秋 劉敞 
平生實善交，厚薄等新故。觧驂濟越石，調祿謂車御。猶稱禮偪下，未免儉則固。高風往既息，頽迹後方騖。陳妾輕綺紈，賢士敝襦袴。若人不重得，遺論今始布。吾亦太史徒，執鞭所欣慕。
以近文投謝學士 劉敞 
自昔周旦死，珍鳯閟空巒。民斯未嘗見，猶取圖象觀。況彼聖人沒，衆說紛無端。能言拒楊墨，豈秪均遺鸞。念我生苦後，讀書樂瓢簞。潛精探遺文，倣象良云難。猶如琢圭玉，考法求所安。雖無繩與矩，我知不爲丸。凝誠矢弗變，勢利非攸歡。譬于寸木微，積久能巑岏。有羽必懷聳，有聲必希彈。方期沐清德，敢不振斯冠。
答吳沖卿學士 劉敞 
人生若浮雲，聚散不自知。昔與子相逢，綵衣汝水湄。兩家賀羊酒，道路生光輝。變故一朝革，各在天一涯。我病陳蔡間，固窮莫自持。君爲周南居，流涕極所思。日月忽已改，舊游不可追。豈悟羣玉峰，攜手如素期。感愴從中來，當歡反成悲。求友聆嘉音，喟然見新詩。廢學老將落，積憂志益衰。俛仰諸公間，嘿嘿慚見嗤。子我平生交，夙昔聆箴規。相愛當見朂，勿同衆人爲。
寄朱三學士 劉敞 
憶在京輦居，相與巷南北。幸非勢利合，同有春秋癖。往來熟杖屨，假借通經籍。誰謂數斯疏，要云諒且直。别離淹日月，寤寐見顔色。惠我以好音，欣然對真迹。微官事如毛，徇俗頭欲白。庸知尚可敎，願子更良食。
送李綖學士請示江韓諸君 劉敞 
我醉闕門外，卧備東藩臣。君從天上來，秀色落青雲。留連三日語，多得所未聞。僻陋不自知，喟予久離羣。南風吹白沙，六月天晝昏。送行不盡境，引望空復勤。相識何必舊，白頭或如新。有信當寄書，毋遺傾蓋人。
今旦 劉敞 
今旦風淒冷，始覺陰氣繁。白日無光彩，未敢啓前軒。卜居止容膝，他時用爲嘆。及此殊覺勝，閉塞有餘温。撥棄當世慮，縱觀上古言。禹稷稱櫛風，孔顔樂閉門。窮通或相背，勞逸足自論。優游蓋卒歲，達者嘗有言。
送李才元 劉敞 
車馬何赫奕，觀者更歎息。冨貴歸故鄉，任州二千石。賜金爲親壽，衣錦供子職。里閈納華駟，公堂列嚴戟。地兼百城會，衆有萬戶籍。指撝吏奔走，宣布民悅懌。丈夫雖非通，豈負稽古力。懷章過故人，笑别見顔色。吾徒若匏瓜，長繋慚不食。贈君當何言，有信勉相憶。
送焦生 劉敞 
蒼鷹懷風雲，六月不忘習。寒蛟待雷雨，深水聊自蟄。多君起江湖，力學如不及。擇師視洙泗，履奥窺所立。翰飛自兹遠，變化誰能縶。孤劍屢感激，四方慎翔集。公子誠愛客，相門許長揖。結轡因北游，揮手謝朋執。藏書就史氏，觀國榮天邑。藉甚諸公間，青紫亦可拾。寧復悲歸來，眷眷兒女泣。
聖俞受詔行田是時聖俞葬其弟公異未畢而去 劉敞 
蟲潦敗耕耘，西成絕人望。鄉農籲天意，守闕書屢上。憂民聖天子，擇吏賢宰相。王畿蓋根本，歲賦在寛放。曰君往行田，究彼荒稔狀。一當薄其租，用以息民謗。朝廷慎指使，推擇無與讓。非君精明姿，曷以致忠諒。憂公劇私爲，即夕治行仗。懷悲念其弟，卜日不果葬。乃知體純粹，世士難以尚。德澤既敷宣，風謠還歷訪。歸來悟明主，自致誰云妄。
張老子出田所 劉敞 
魯人有林類，底春獨被裘。沿畦拾遺穗，带索仍長謳。知命忘其老，樂天固不憂。既驚端木賜，復感東家丘。夫翁何爲者，歲暮亦遠遊。北風吹白髮，蕭颯田隴頭。此意如昔賢，世人知爾不。
同聖民圍棋釣魚 劉敞 
山林自微尚，軒冕非所營。每及逍遙趣，欣然得吾生。春塘漾綠水，珍樹啼黄鶯。心遠忘外喧，境幽適人情。垂釣如有求，而無得失驚。臨局非期勝，聊爲白黑争。得意物可遺，忘言賞逾精。此理俗鮮悟，固當屬淵明。
秋園晚步 劉敞 
秋物足悲咤，丘園良考槃。翺翔攄結慮，徙倚縱遐觀。爽氣使心厲，淒風令自單。酸念無逕託，那使百憂寛。鳥下見人寂，螿啼知露寒。夕煙起城際，反照映林端。佇立不能返，迷懷增屢歎。
競渡 劉敞 
三閭雖已死，郢人獨見思。五月江水深，遶城碧邐迤。輕舟爛龍鱗，利楫劇鳥飛。簫鼓駭蛟龜，鷹隼亂旌旗。争先愛中流，觀者被水湄。漠漠懷沙魂，一去不可追。千載萬歲後，兒女以爲嬉。已矣國無人，終焉莫子知。
讀離騷 劉敞 
空庭衆囂息，風葉獨紛紛。秋期此時改，感歎坐黄昏。遠懷靈均子，著書爲平分。念爾剛直心，吐茲清麗文。上嘉唐虞世，下悼商周君。能與日月争，不能卻浮雲。浮雲蔽日月，歲暮奈憂勤。精誠誰謂遠，恍惚若相聞。
秋過臨波亭寄陜府資政給事 劉敞 
不復池上遊，秋意忽已繁。卧柳半死生，枯荷自翩翻。憶昔載後車，逍遙臨中園。觀魚有縱辨，運斤契忘言。豈獨歲月晚，正傷離别魂。人遐室空邇，幽興誰與論。
讀聖俞我今五十二詩感之 劉敞 
子真神仙吏，不識傷别離。忽逢舊交歎，始悟人間悲。歲月流水逝，富貴浮雲馳。徘徊撫往事，感激吐新詩。流水難以追，浮雲難以推。百年半如此，萬事從可知。且欲拂衣行，聊及鱸魚期。君若變名姓，相逢復何時。
上嶺下嶺 劉敞 
上嶺惟恐遲，下嶺懼顛覆。一嶺但數里，思慮千盈腹。不聞二大夫，致身未嘗辱。
送袁同年殿丞陟通判撫州因還洪井舊居袁在朝數上書言當世事某與袁别十年矣語舊多可悲者留三日乃去 劉敞 
輕舟何翩翩，斵冰浮清川。問之亦奚樂，歲宴道且邅。云我大梁客，游說萬乘前。畫策不見收，故鄉復言旋。薄祿及吾親，就官若歸田。名實两有適，遠近誰間然。憶昔都門别，爾來彌十年。蒼蒼豫章質，更覺摩青天。語舊或涕流，舉觴愧留連。相從且未果，使我心勞悁。
送裴殿丞 劉敞 
君已頭髪白，猶著五綵衣。出門我意失，贈别雙涕揮。自古不澤祿，念公早旋歸。天歡固爲樂，外物焉足希。達矣老萊子，千年見餘輝。
裴殿丞訪别說春秋期歲初復來 劉敞 
吾衰不夢周，知我在春秋。斯道宜未墜，夫公能見求。相看頭可白，感别歲空遒。念子期雞黍，母懷汗漫遊。
送雍秀才歸瑯琊山 劉敞 
希聲未易合，皇華衆方笑。與子東西人，相逢偶同調。億年寄神觧，萬里在心照。此間豈容言，吾得安蓬藋。煌煌千金珠，舉世矜賞好。安知緯蕭翁，棄置久高蹈。盛論山水趣，局促恨未到。江湖且相望，送子一長嘯。
鳴禽 劉敞 
朝日升屋梁，喧禽鳴樹巔。東風不相期，自與春意旋。振衣起前庭，天色綠窅然。非煙颺微和，目極相綿綿。行尋林間步，荑英已可攀。萬物在陽舒，胡爲慘不歡。幸有二三子，采芳玩華年。不及古之人，幽懷聊復蠲。
驚禽 劉敞 
幽鳥何所託，高棲衆林端。風巢雛鷇危，露葉毛羽寒。半夜吐明月，驚鳴遞囂讙。迎光怪焚巢，顧影疑飛丸。何爲貪擇木，通夕不自安。乘高非爾謀，宜下易所觀。不見丹穴鳯，深居全綵翰。
八角井 劉敞 
誰鑿八角井，不方亦不圓。此地饒美水，此井獨苦泉。泉甘常早竭，泉苦更永年。浪得世上名，對之還慨然。
雨過張先生 劉敞 
禀生本迂闊，習性益疏嬾。遇境賸欲留，得人輒迷返。先生老鄉曲，素髪頗樗散。相遇年已忘，心親禮逾簡。幸無富貴憂，時可青白眼。驚呵左右人，邂逅以繾綣。初隨朝陽出，忽報山雨晚。天路良幽艱，歸途失平坦。
寄公默先生 劉敞 
昔賢避言色，先覺如觀火。作者有七人，清風緬遺我。浮俗滋鈌鈌，羈人畏瑣瑣。知言豈易值，卷迹恨莫果。所願學孔子，無可無不可。寡過知未能，同聲賴銘左。
恩賜御書呈同舍諸公 劉敞 
聖神紹先古，述作備新書。微生濫中秘，重賜等諸儒。日月明天文，龜龍粲河圖。精神駭耳目，黼藻賁泥塗。發揮箧中藏，更得神宗初。光華混新舊，筆墨肖錙銖。幸生堯禹間，而見典與謨。上爲四方賀，善繼古所無。下竊私室榮，搢紳誰與俱。漢史探會稽，周臣覽崑墟。蕭條千萬里，筋力固已劬。而我獨何人，荷寵安厥居。受學庶無負，傳家既多餘。願從二三子，講誦無時虚。
與景仁聖俞飲景彝西園 劉敞 
鬢髪今日白，山林未能往。每逢負郭趣，嘿有歸田想。置酒松柏間，當春更蕭爽。欣欣二三子，相與留一賞。早花何娟娟，秀色傾宿莽。馴禽聲喧呼，永不忌羅網。物情樂于適，未必在深廣。育育井中魚，胡然困偃佒。佳哉主人翁，示我以天壤。放懷寓一醉，益愧鳴佩響。
送懷安李使君屯田 劉敞 
汝潁多奇士，磊落布方冊。先進存古風，若人復令德。詩書秀英華，鷹鶻勇排擊。曩者從軍行，早聞平戎策。縱横志未展，慷慨意更激。坐驚齒牙脱，忽使頭髪白。頗與嵇阮同，閉關以藏迹。老驥甘道路，黄鵠羞斥澤。復持一麾去，堅取萬里役。旌旗暗長亭，已想蜀山碧。鼓吹喧前除，稍知楚風易。專城自足貴，遠覽固多適。胡爲結離愁，恨此晚同得。
題賈大夫射雉圖 劉敞 
控弦誰家子，馳射落名翬。傾城絕代女，巧笑揚脩眉。覽古按圖畫，悵然增我唏。壯士不擊賊，顧從兒女嬉。威弧無用世，反事禽荒爲。嘿嘿千歲後，正爲來者嗤。
示張直温 劉敞 
築山必使高，鑿井必使深。百工戒淺近，盛德羞浮沈。焉有尺寸枝，能棲垂天禽。焉有升斗泉，能容横江鱘。借兹喻物理，足以開君心。隘在容不足，弱在力不任。大道如路然，固無古與今。
臨淵亭望鳯凰等山作 劉敞 
孟公多勝詣，故在杯酒間。雖非菊花時，輒復尋龍山。平明騎馬出，日暮倒幘還。若人難重得，此風猶可攀。問我亦何爲，翛然方閉關。忘言在得意，獨往路已難。
聞隱直欲調官 劉敞 
蛟龍居池中，仰活數掬水。虎豹離山林，求食輒搖尾。張君宜大用，亦是龍虎比。何得圖小官，折腰五斗米。屈伸蓋時命，隱顯乃君子。譬由合抱材，當自毫末起。昔爲青雲高，今落塵土裏。可喭復可驚，誰能叩天耳。
津亭 劉敞 
西風豁愁陰，天水兩涵泳。微波蕩寒日，極目萬里浄。離披蒹葭老，蕭瑟原野迥。物容驚客懷，櫓聲動歸興。倦游髪恐白，多慮身復病。緬慕蒼梧雲，無心自輝映。
和持國登開寶寺上方院寄孔寧極崔象之孫曼叔 劉敞 
重山抱城起，清川带野回。深嚴古佛寺，嵽嵲聳高臺。此地宜眺覽，冠絕都城隈。遠近見千里，令人心目開。憶在七月中，丞相自魏來。百官迎道傍，休騎兹徘徊。衣冠相勝凌，塵土如炎灰。我隨衆人趨，出入再歷階。不得及此時，披襟濯氛埃。至今意耿耿，負愧不可裁。邇來讀君詩，足慰平生懷。忽如升其巔，四顧心悠哉。往者不可及，信陵久已頽。來者不可見，孔侯與孫崔。古今殊茫茫，慨嘆成歡哀。會復從君遊，于焉謝崔嵬。
臨波亭飲席贈徐二 劉敞 
華星爛長天，明月被清池。良景豈易得，佳賓共在兹。形骸久相忘，巵酒安足辭。高歌激風飆，宜笑散春暉。中置浩長歎，民生信多爲。非無逍遙鄉，固在閒暇時。及爾不快飲，歲月忽欲馳。世事紛悠悠，放言爲吾師。
送張四隱直遊邊 劉敞 
吾昔讀漢書，遠嘉馬文淵。慷慨有大志，不辭走窮邊。嘗言功名期，當及少壯年。生圖萬里勛，死裹馬革還。此語頗豪蕩，書之在青編。其人雖已亡，其意猶凛焉。羌戎未伏誅，王旅多喪偏。安得如此人，西行隴與汧。借籌資方略，還爲天子言。海上惟歎息，今時豈無賢。忽聞張公子，奮起殊欣然。歷覽涇渭旁，究觀敵根源。寧復謝古人，正堪豁憂煎。衛青出行伍，去病幸有天。相繼取封侯，有若翻手間。男兒誰不如，可得甘棄捐。讀書反三黜，何用師孔宣。我豈少游徒，規規守鄉田。力弱非志弱，送君心長懸。
同貢甫詠丁晋公園池 劉敞 
一死復一生，一虛復一盈。猶悲門易軌，況乃谷爲陵。曲池久蕪沒，高屋尚峥嶸。自古若傳舍，毋爲方歎驚。
送韓七寺丞知蕭山 劉敞 
君家潁川上，時論數八龍。聲華自照映，遠與高陽同。季慈又青出，秀氣凌秋空。安步可遠到，何爲菰蘆中。會稽自禹來，山水天下雄。古人每獨往，勝事殊未窮。聊欲因弦歌，登臨極江東。超然語高邁，令人愧樊籠。我昔更此邑，稚年尚兒童。邇來成夢寐，自笑成秃翁。安得方寸金，換君腰下銅。越吟不自然，極目南飛鴻。
初夜 劉敞 
汲汲書彌短，悠悠夜增長。貧家不具燭，坐須明月光。隱几四寂默，陰蟲鳴我傍。天時有推敚，物性隨悲傷。感彼忽自驚，喟然發心狂。壯年何所成，憂患攢中腸。咄嗟牛衣叟，婦女知激昂。國恥吾亦羞，如何埽封疆。譬如籠中禽，左右不得翔。知音古亦稀，誰謂歌中商。
静夜 劉敞 
花影不可埽，縱横月明中。光芒裛新露，香氣生微風。夜永興不淺，幽人與誰同。
迎恩甫 劉敞 
相别才一月，相憶如一年。豈無白首游，不及夫子賢。邂逅發寤寐，奮飛絕由緣。忽聞乘春浪，千里下歸船。雞黍可以具，班荆暢幽悁。
雨中獨居有懷江梅 劉敞 
晨起風雨交，蕭蕭秋意寒。出門無所詣，行道如此難。思我平生游，相得他日歡。興來未嘗約，趣合不待言。濁酒有與醉，孤琴能一彈。時時商聲歌，磊落千琅玕。浮雲歸無期，宿草秋向殘。獨咏雞鳴詩，一唱三四歎。
過聖俞讀其近文明日寄之 劉敞 
昨日過君家，雙瞳偶清刮。非無塵俗累，喜見秋陰豁。注瑟請新聲，瑤音邈超越。神驚自束躅，不爲天寒發。
憶梅 劉敞 
豈無棟梁材，爲君構明堂。豈無調羹資，爲君致烹鬺。獨使限荒鄙，委之道路旁。歲晏吐奇秀，芬芬有餘香。疾風見松柏，衆穢知蕙芳。譬彼君子質，幽沈道逾彰。安得假神術，徙根儷長楊。遼哉計不果，我心不能忘。
傷胡二 劉敞 
人生期百齡，子適四之一。人仕期萬石，子適升斗秩。禀靈甚純粹，守道復貞吉。無負於神明，如何有倉猝。雖登爵一命，亦治邑千室。名竟未達君，澤亦不被物。鬼神莽無狀，天道眇難詰。冥冥九原深，永與顔賈匹。
觀永叔五代史 劉敞 
大均運元和，萬物分一氣。相雜以成文，自然故爲貴。道衰三王末，議出百家沸。仲尼日月也，薄日爲之既。春秋曰筆削，天地復經緯。大法初粲然，亂臣以爲畏。微言迨秦漢，變雅從晉魏。逐末競錐刀，澆淳玩花卉。安知作述本，庸識文章意。中間馬與班，二子稱彷彿。猶云崇貨力，尚或排剛毅。才難乃其然，可以長歔欷。退之不爲史，于道其猶未。胡爲體明哲，曾是回怨誹。國典竟蕪雜，唐風亦隱厞。陵夷九易姓，禍亂森如蝟。儒術駭中絕，斯民遲攸塈。紛紜混朱紫，清濁誰涇渭。龍飛真人出，虎變斯文蔚。天意晚有屬，先生拔乎彚。是非原正始，簡古斥辭費。哀善傷獲麟，疾邪記有蜚。處心必至公，撥亂豈多諱。何必藏名山，端如避羅罻。曰余仰爐治，有意自勍剕。踵門投耒耜，假蔭親蔽芾。所望窺册府，無寧辱賙餼。狂者實進取，日中固必熭。飲河雖非量，滿腹尚自慰。演孔幸受經，居齋竊忘味。
寄張拱辰 劉敞 
楚人少眉壽，此翁七十餘。剕士多輕揚，此翁乃好書。世醫悅膚淺，此翁識古初。習俗争錐刀，此翁尚玄虚。數欲見此翁，爲其亦起予。責人必求備，堯舜猶病諸。漁者公閱休，逸人狂接輿。有之幸見告，我且從彼居。
竹牀 劉敞 
櫛櫛裁脩竹，熒熒粲寒光。浮筠凝烟霧，疏節留雪霜。甘寝百疾觧，側身夏日長。此時四海波，亦已如探湯。嗟我智慮短，苟爲安一牀。
哀三良詩 劉敞 
士爲知己死，女爲悅己容。咄嗟彼三良，殺身徇穆公。丹青懷信誓，夙昔哀樂同。人命要有訖，奈何愛厥躬。國人悲且歌，黄鳥存古風。死復不食言，生寧廢其忠。存爲百夫防，逝爲萬鬼雄。豈與小丈夫，事君謬始終。
馬生自汝南來求入太學不得請詩以歸 劉敞 
士貧謀國拙，安得辭泥塗。馬生負長劍，嘆曰歸來乎。尺薪等芳桂，斗粟兼明珠。王門不見容，憔悴如枯魚。我無升斗水，慰子朝夕須。亦有西江濤，疏遠不可圖。相勸早旋歸，詩書自爲娛。男兒患無術，餘事從卷舒。時至當奮飛，翩如巢中雛。微物尚變化，況君七尺軀。
詠史 劉敞 
主父希世者，畫策妙縱横。指麾一言用，震動諸侯驚。日暮臨遠塗，中道方倒行。不忍藜藿食，意從五鼎烹。寧知鹿門翁，白首長躬耕。天下非所保，功名安足營。
入荆江 劉敞  洞庭湖
此江自岷山，浩瀚浮西極。中爲三峽束，壅閼氣憤激。崩騰得平地，千里怒未息。雖投洞庭闊，争道猶逼窄。觸岸皆倒流，勢兼萬牛力。渾黄不可鑒，咫尺瞢玄白。頗似崑崙流，洩源下積石。逶迤屢屈折，九曲乃大直。始信枉渚歌，至今猶悽惻。中流忽沙沸，惨惨半江黑。俄頃成丘陵，方舟渡安得。坤儀理專静，何故輙損益。多異真窮鄉，所逢豈中國。墨生忍黔突，孔子不暖席。賢聖亦遠遊，吾寧倦行役。
和鄰幾持國景德寺納涼 劉敞 
四時急相乘，五月大火中。天地爲熾爐，萬物皆沸銅。吁嗟望雲漢，長嘯懷清風。覆載雖高厚，跼蹐似不容。蚩蚩道旁子，奔走勞厥躬。外以塵土傷，內爲利害攻。狂酲無由濯，勢與羣物終。安知逍遙遊，采真得所從。寶宇豁高嚴，劇談叩真空。虚白從中來，清涼脱樊籠。惜哉但獨樂，不與斯人同。作詩寄妙賞，藐若凌青穹。依隱或玩世，詭時在不逢。三復金玉音，曠然已發矇。
送劉初平謁會稽范吏部 劉敞 
劉生大梁客，五十恥獨醒。觀書泛爲通，不肯明一經。壯歲懷慷慨，邊游忍伶仃。擔簦售白璧，垂蒯提青萍。歸來面朝士，口寫山川形。公侯盡高意，禮數争分庭。落魄破小節，浮游謝塵冥。詼諧若流輠，捷勝如建瓴。荏苒混朝市，繽紛邁年齡。有云致官爵，百說無一聽。二子才劍吷，衆豪固螟蛉。以兹滯玉帛，亦不羞巖坰。太尉辟開府，中丞請居廷。拂衣東南走，高揖千巖青。禹穴發窮寶，雷門叩驚霆。邦侯萬人傑，憂國心無寧。得善輙觧榻，發奇肖開硎。抽辭肯聽瑩，宴舊方淹停。箬下進醇酎，鑑中結飛鈴。高哉鴻鵠心，去矣窮滄溟。
謝主簿示雜文 劉敞 
少不學爲吏，僶俛亦非良。終日簿書間，忽疑鬢髪蒼。無聞畏後生，素習成兼忘。吾子豈獨迷，相從道文章。上論聖賢心，下救世俗荒。磊落古人風，粲然在我旁。精莩眩日月，爰居惑鏗鏘。置此但爲好，切磋非所望。
開元寺 劉敞 
自古皆有死，豈惟直如弦。魯公既中夭，狂宼不獨延。茲寺數經亂，叢林廢爲煙。若人昔所居，故老廣其傳。直氣觸白日，沈憂凌青天。悠悠穹壤間，肯與蛛蟻捐。事往理冥漠，悲來涕潺湲。作詩識其處，尚想音容全。
漢武帝二首  其一 劉敞 
武帝固英雄，總擥皆軼材。南并桂林地，北守單于臺。軍費累萬金，馬迹窮九垓。時獨卜大夫，規規輸其財。忠義豈不然，告緡自此開。茫茫文景後，田野卒汙萊。孰謂將相謀，竟貽黔首哀。晚悟富民侯，後時信悠哉。
漢武帝二首  其二 劉敞 
洪波漏金堤，河伯獨不仁。不有封禪行，安知愁吾民。翩翩海濱子，自以通鬼神。黄金成虚言，鴻飛邈無因。武安玩天時，獨秉萬國鈞。愴似宣房詩，郎吏終負薪。寂寞千載間，真僞共沉淪。何乃忘謗書，世固無直言。
楚風四首  其一 劉敞 
三楚多秀士，從古謂之然。接輿既髠首，三閭復沈淵。大屈備時玩，白珩爲世傳。粃糠鳳鳥歌，瓦礫離騷篇。已矣德既隱，孔車爲回旋。
楚風四首  其二 劉敞 
嚴嚴章華宫，灼灼高唐觀。慶弔隨俯仰，離合異昏旦。人生詎能幾，物化毎交亂。千秋萬歲後，寂寞江與漢。
楚風四首  其三 劉敞 
宜僚樂市肆，叔敖榮寝丘。不惡漁釣卑，吾聞公閲休。顛冥天地間，世與我悠悠。豈悟多種橘，可齊千戶侯。
楚風四首  其四 劉敞 
唐侯兩驌驦，夙昔困多難。蔡國雙狐白，豈知反爲患。世衰道爲遹，服美自取間。敝緼可終身，鴻飛諒何簒。
雜詠 劉敞 
今年四十一，髪白牙齒脱。未能遊逍遙，意毎不自豁。偶尋樂天詩，往在江州日。年幾與我同，哀疾與我埒。伊人了無生，外物均寂滅。而且于形骸，變化難自適。況我狹中者，萬緣日相伐。力小覺任重，憂多使內熱。安能保平和，但有就衰竭。賢哉香山翁，精誠妙前哲。懸車未六十，鼓缶終大耋。以茲揆損益，亦似有與奪。至理何心得，吾其守茲說。
二十六日大風寄貢甫 劉敞 
雨止天大風，草木皆怒號。居人不得寐，起見星月高。鳥獸羣悲鳴，空虚如波濤。行子今安至，愴愴我心勞。山川幸非遠，歲月亦未滔。自傷下澤車，不及鄉里豪。衮衮隨飛蓬，悲歌撃長刀。丈夫寒如此，何愧兒女曹。無由託飛雲，更寄身上袍。
墨河館連日大風 劉敞 
空桐倚不周，近戴北斗魁。上天限夷夏，自古常風霾。我行迫隆冬，周覽窮荒回。魑魅醜正直，共工負其材。初如百萬兵，鳴鼓天上來。日月慘不光，星辰爲之頹。又如海水翻，洪洞奔天臺。四顧無復人，但聽萬壑雷。搖山墮危石，略野荒纖荄。鳥雀失食悲，虎豹忘羣哀。大呌不自聞，卻行尚欲摧。而我仗漢節，何由脱氛埃。先王外荒服，赤子棄草萊。陰奸竊號令，天網殊恢恢。我車傷崔嵬，我馬勞虺隤。感彼雞鳴詩，聊以慰永懷。
奉和永叔夜聞風聲有感用其韻 劉敞  洞庭湖
往爲名山客，浩蕩多奇觀。六月湖海卧，飄飄生羽翰。悮升紫垣籍，草野非所安。金火三伏交，束带愁衣冠。飛塵變形骸，內熱焦肺肝。豈惟天有時，人事亦可歎。適有凉風來，蕭騷庭葉乾。感之意飛動，忽若驂龍鸞。銀漢水可涉，枯槎去無難。洞庭魚正肥，遊子行足歡。飲酒讀離騷，睥睨天壤寛。要當以樂死，日月誰控摶。夫子文章伯，已在青雲端。且方濟一世，詎肯哀盤桓。作詩破冥煩，磊落冰雪顔。懔懔屈宋詞，千秋劇椒蘭。
春旱天多風贈深甫 劉敞 
春旱天多風，十步不見人。自非勢利役，誰肯輕出門。我亦閉戶居，寂寞臥晏温。歎息中庭花，散隨扶搖翻。百芳半摧折，白日或翳昏。安得超塵埃，高乘雲雷奔。壯心更激烈，中熱生肺肝。愧君憂陋巷，眷眷迂輕軒。高論清我懷，忽然失冥煩。
呂梁 劉敞 
呂梁信天險，魚鼈不可游。引棹出叢石，一絙用百牛。洶湧含風電，蜿蜒噴蛟虬。世自有畏塗，吾仍恥隨流。側見百仞奔，俯窺千丈幽。自非跂達觀，未易寛百憂。夙昔涉老莊，縱心會虚舟。忠信猶足恃，放言禮門由。
蜀岡南麓 劉敞 
山深行易迷，南麓偶清曠。雞犬鳴谷中，樵童戲巖上。茅茨肖浮居，牖戶相背向。竹徑通往來，清陰亦彌望。白頭三四老，相見語歡暢。心疑避世子，形迹一何放。行将從之遊，自恨苦羈鞅。不能問姓名，聊作招隱唱。
種竹偶書 劉敞 
少有王子癖，長憐此君雅。常嫌地喧窄，不敢謀瀟灑。昨日山客來，勸我栽砌下。感荷知我心，遂得移遶舍。其中置磐石，可以措尊斚。于此更一座，以待違名者。山禽時復來，清囀如郊野。其餘即無見，不辨春與夏。吾惟厭時俗，人亦來者寡。順然兩無議，外譽焉足假。新筍漸盈尺，新枝已鋪瓦。燕雀勿相驚，深沈似隆夏。
勸思弟于南軒種竹 劉敞 
世皆笑幽獨，何不少自貶。種竹南軒間，亦足以相檢。況兹歲華晚，衆卉日凋歛。清節良自如，栽培匪爲諂。豈知窗戶側，秀色窺荏苒。會茲東南美，相對情不慊。楚人昔頌橘，行比伯夷忝。此君最孤高，堅直難外掩。凛氣有精粹，筠光射圭琰。他時雪中客，往往疑清剡。
古俠客行 劉敞 
壮年志慷慨，結交慕英雄。大梁多長者，燕趙有古風。千金起爲壽，一諾不顧躬。自謂松與柏，忽爲萍與蓬。市道今乃知，利窮非義窮。
深甫過留宿并示近詩 劉敞 
别長會時稀，樂少憂日多。邂逅非素期，悲歡奈君何。明燈照空窗，風雪滿天地。此時坐相對，達旦終不寐。少年慕結交，徒以此方寸。危生始自感，來日安可問。意氣久已奪，形髪亦已衰。如何切磋意，不廢平生時。驚禽墜虚弦，病葉隕輕露。一聞傷心奏，涕下已如注。
留張十二宿 劉敞 
少年有佳趣，老夫意獨驩。常恨離别久，忽忘會聚難。殷勤置杯杓，蕭散遺衣冠。誠知惜短夜，爲我强盤桓。
和鄰幾八月十五日夜對月 劉敞 
外事已波濤，回首已陳迹。獨有雲間月，相見不改色。慰我平生懷，故在中秋夕。我髪見二毛，羈旅多所歷。毎逢桂花秋，興發勸更劇。江湖與山林，所至得真適。今年都城游，日與賤事逼。得閒輙昏醉，向晦專寝默。覺醒忽天明，不見千里白。誰令心賞違，坐使歳華隔。徘徊不自愜，悵望空歎息。見君新詩章，暫若對寒魄。清光動人目，諷詠當自釋。
腳冷 劉敞 
踐霜腳如脱，知我血氣衰。况復齒牙落，鬢邊亦有絲。人生會當老，何計遲速爲。但願多美酒，憂來忽如遺。
和江十飲范景仁家晚宿秘閣睹伯鎮題壁記番直日月感之作五古 劉敞 
阮公有大度，于世無所營。顧獨好飲酒，而欣爲步兵。未嘗語是非，舉俗駭且驚。夫豈知胸中，磥磈獨不平。西登廣武原，咄嗟豎子明。朅來蓬池上，詠懷激哀聲。此風久不聞，寥落成千齡。鄰幾頗其流，貧賤能忘形。校書天祿閣，不忍游公卿。時從好事飲，傲兀人間情。髪白不自疑，歸來臥前楹。顧是壁上書，始知歳月傾。喟然感舊交，因欲東南行。黄鵠真去矣，白雲遠冥冥。吾聞至人語，大塊勞我生。天地一毫間，出處何重輕。但使樽有酒，長醉不用醒。君當觧此意，獨往何必清。
賀王介甫初就職秘閣 劉敞 
鳳凰信高遠，矰繳安得羈。非君九韶奏，詎肯一來儀。王子美無度，孤飛絕雲霓。常恐濁一世，斯人莫見之。天子蹈軒虞，公卿聚臯夔。孰言阿閣下，定有朝陽詩。願得調律呂，聆音辨雄雌。毋空著圖象，但取夸童兒。
修府學後同官僚見諸生 劉敞 
用儒沐休運，撫俗奉明詔。雖愧文翁治，猶非武城笑。兹堂丞相規，頗盡泮宫妙。高閣横青冥，長廊騖䆗窱。春秋大復古，修舊非所誚。庭壇一已新，丹堊欻相照。迂疏賴衆才，簡默希坐嘯。况多都邑賢，歷講道術要。藩籬可目涉，弦誦或耳剽。氾鄉亦何人，千載名獨劭。
煌煌京洛行 劉敞 
紫極開天門，慶雲麗皇居。卜郊定九鼎，懸闕觀寶書。德澤浸無疆，風俗返華胥。冠蓋百萬家，車馬十二衢。輕肥耀朝日，富庶極中區。游俠信陵後，節義大梁餘。顧盼生光輝，吹拂動萎枯。貴賤且貿遷，高陵忽爲墟。變化若有神，升沉豈嘗拘。咄嗟鄒魯士，何用空躊躇。
代書寄鴨腳子于都下親友 劉敞 
予指老無力，不能苦多書。書苟過百字，便覺筋攣拘。京都多豪英，往往在石渠。作書不可周，寄聲亦已疏。後園植佳果，遠贈當鯉魚。中雖無尺素，加餐意何如。
寄貢甫時隨侍入蜀 劉敞 
曩别百里近，愁心亂清秋。今别百里遙，秋色縈遠愁。我飛乏羽翰，我居悵淹留。忽如轅下馬，局足難自謀。古人有先覺，不願往諸侯。我乃今知之，曰歸邈無由。朝吟南陵篇，暮弦梁山謳。離魂如明月，昔昔西南流。
戴村 劉敞 
羈旅淹歳改，江臯屬春早。幽村屢獨往，勝事時默討。深竹尚殘雪，陽崖已芳草。茅茨忽連接，鄰里自相保。人猶安道族，景是山陰道。徘徊問耆舊，或遇棲真老。
種瓜瓠 劉敞 
吾生拙用大，江海思遠適。豈獨爲瓠瓜，長繫取不食。漆園有遺意，放蕩豁心臆。樹此無何鄉，近身見多益。五日拙一旬，十日成百尺。纍蔓更相引，甘實行可摘。因之浮汗漫，去矣笑跼蹐。從我其誰與，由也不可得。
簡深甫 劉敞 
與君一城居，其實跬步間。慊慊不相從，十日俄忽然。一城豈爲遠，十日豈爲短。客子局人事，心與迹相反。而況各異鄉，茫茫隔山陂。歲時若奔車，過去誰復推。伊昔厭幽獨，願子東西鄰。雖鄰尚不覿，何似南北人。人間實如此，千别能一會。興來即上馬，埽塌聊相對。
贈陳襄秘丞自峽中召歸 劉敞 
淮海南國衝，冠蓋結浮雲。面交固不數，白首猶若新。之子天際來，各自東西人。一語旦連夕，歡如平生親。豈伊名聞久，固以意氣均。馳騖詩書間，博哉醇乎醇。我昔病俗學，莫明聖與仁。常恐遂至地，豈期晚有鄰。君還覲清光，一二席上珍。賢者任必重，勉旃覺斯民。
送沖卿守高郵 劉敞 
雞騖守樊籠，鴻鵠游四溟。羡君一麾去，不負人間名。孤帆西北風，海日東南明。回首笑富貴，浮雲亦何輕。我憶童子時，綵衣戲五亭。離懷重自感，堕淚沾長纓。
聞王十八除檢討 劉敞 
滄海有蓬萊，去人初不遠。舟車有難到，方士曾空返。聞子騎鯨魚，姓名已金簡。誰云路幽險，但怪波清淺。俯窺紫貝闕，洞視白玉版。神仙豈學致，變化絕微顯。乃知淮南藥，力可及雞犬。相望雲霧深，冥冥白日晚。
任城道中 劉敞 
驅車太山下，過憩任與樊。此地昔建侯，邈哉羲皇孫。市朝非一世，茂草空平原。三十餘萬歲，忽如飛鴻奔。毁墓骨已銷，但有石槨存。縱横委路隅，冥漠游岱魂。古今一邱貉，成敗誰復論。區區東家翁，乃復哀璵璠。牛山顧千駟，涕下何由諼。忠義獨不朽，庶幾長者言。
陳橋别隱直 劉敞 
柔遠在無外，飲冰寧顧家。旌麾辭北闕，原隰生光華。水涸雨亦收，勁風卷驚沙。送車何其多，高蓋垂文緺。張侯平生親，情義固所加。哀我志慷慨，睠我天一涯。出宿水上亭，暮談見晨霞。百里亦已遠，心乎不云遐。我自東西人，豈能守蓬麻。周爰愧靡及，敢不重拜嘉。
答江鄰幾到潁州見寄并封示晏公送行 劉敞 
日夕風雪佳，相念思乘興。忽憶君在遠，離憂紛難定。入門對新詩，滿眼冰玉瑩。因疑君居側，恍惚不自勝。别来雖無幾，日月稍已迸。一葦悲河廣，况乃山川迥。遠遊殊風土，孤響謬羣聽。常恐弔原憲，夫子歎何病。幸傳丞相篇，復見仁者贈。懸知愜真賞，有以誇歷聘。何用慰索居，一朝再三詠。
寄深甫兄弟時在潁 劉敞 
回面簿領役，終歲無一欣。思君阻晤語，坐想如古人。百里非遐方，書疏絕相聞。亦知平生懷，未爲疏數分。昔君幸見憐，約禮博以文。今也知不及，瞠然已絕塵。裹飯更欲馳，漭漭風雪晨。高會汝潁間，千秋愧荀陳。
舟次潁上寄貢甫 劉敞 
我詩持寄君，宛在汝水潯。君詩欲寄我，蒼茫烟浪深。寒水争赴壑，駛流激清音。扁舟泝游往，寂寞嗟獨尋。潁烟稍塞望，淮月初清心。恨無知賞同，樽酒誰獻斟。相思意不極，宛抑訴鳴琴。曉燈半明滅，抱膝成苦吟。
古意三首  其一 劉敞 
相逢偶相識，相識竟相離。會知别情苦，寧作未相知。相見如夢中，夢中還相見。薄帷鑒明月，恍惚仍對面。
古意三首  其二 劉敞 
主父昔未仕，頗爲鄉人輕。上書雖晚達，稱說何縱横。不忍脱粟飯，甘爲五鼎烹。豈不愛厥身，徒爲喪其生。吾聞南山翁，軒冕不得榮。
古意三首  其三 劉敞 
柳下不違俗，獨恥伐國言。三黜何嘗憂，一問遂慘然。世衰狙詐用，賢者防其源。孟軻不言利，顧有仁義存。何乃百世後，功名爲時敦。
秋意四首  其一 劉敞 
陰蟲鳴空階，危葉墮高樹。秋風雖昨日，所遇已如故。悠悠歲方晏，采采行多露。芳香日可閔，宛彼蘭與杜。
秋意四首  其二 劉敞 
鴻鴈起海濱，凌風自翺翔。冥冥清雲間，矰繳安可望。千里一悲鳴，一里一徬徨。時變感自深，豈伊恨越鄉。
秋意四首  其三 劉敞 
鷾鴯信多智，出處能自謀。非無人間畏，而襲人間遊。微風動高林，梁棟生早秋。歛翼從所願，落實安得留。
秋意四首  其四 劉敞 
翻翻林間藿，昔惟桃李華。飄颻終焉薄，江海無津涯。榮華寄須臾，憔悴空泥沙。良無凌霜節，安得復嘆嗟。
雨晴率張生及諸弟到建福僧居 劉敞 
沈陰天氣昏，忽霽景物好。牆陰且殘雪，池岸已芳草。愁懷無端涯，强出慰枯槁。白日當青天，所至豁如埽。山僧一飯畢，鐘鼓不復考。庭宇若無人，窗軒照丹藻。徒行不知遠，適興愜所禱。如覺逍遙遊，頗堪謝煩惱。諸子吾宗秀，張生一經老。相顧能不言，歡然屢絕倒。
初鴈 劉敞 
翩翩南飛鴈，契闊萬里道。朔雪常逼秋，知幾諒宜早。敵兵盛西北，弓矢斷飛鳥。側翅鋒鏑間，悲鳴觸懷抱。往時商山翁，自放亦忘老。避地吾所師，相望戒輕矯。
始聞鴈 劉敞 
冬夜何漫漫，北風扇凄惻。始聞南飛羽，稍稍過我側。来賓無乃後，恐非歲時忒。朔方稽常貢，物性隨變易。哀音一何厲，路遠霜雪積。就陽既云歸，感義寧自默。胡爲堂上士，撫劍重歎激。
沒蕃士 劉敞 
丁年仕轅門，欲食萬里肉。敵兵方强梁，邊境日局縮。是時十月交，轉戰大河曲。落日天地昏，風塵蔽川陸。我師自憑陵，虜騎出深谷。路窮矢交墜，壮士同僇辱。投身致網罟，南向長慟哭。忠義安可論，功名亦已覆。悠悠捐歲序，忽忽抱心曲。每生悔爲禍，致死倘還福。夜渡黄河冰，獨依荒榛宿。狐狸鳴我旁，虎豹相馳逐。脱身僅毫毛，夜動晝必伏。肌膚存空骨，性命半鬼籙。十月到亭堠，門人識風俗。回頭復長望，慷慨淚盈目。憶昔萬人出，今還一身復。可憐同時輩，視我猶鴻鵠。永棄絕域中，幾時脱臣僕。叩門謁主帥，長跪向人哭。可汗甚桀黠，其下亦輯睦。弩力思長策，勿輕用人屬。
寄子華內翰時亦宿齋是夕風雨 劉敞 
君居白玉堂，我在紅藥署。出處豈不同，咫尺限相遇。風雨聞雞鳴，節物驚歲暮。思君正展轉，夢中亦知路。
和江鄰幾雪軒與持國同賦二首  其一 劉敞 
君居近城市，每獨厭囂煩。積雪成高卧，故人来在門。埽除更爽塏，談笑寂無喧。開窗延寒月，拂席置清樽。真得酒中趣，安知狐白温。
和江鄰幾雪軒與持國同賦二首  其二 劉敞 
長安雖大雪，車馬無休時。窮巷有高士，閉門獨何爲。朝烟不黔突，彈琴方賦詩。逍遙無忤色，慷慨多逸辭。適有感同好，寄聲贈所思。調高當和寡，無以答君知。
養雞 劉敞 
茅茨一畝宮，生理備委曲。雞豚自古昔，豢養隨世俗。鑿垣安其棲，幼長何碌碌。旦出四散飛，暮還相從宿。頗哀鴻鵠輩，飲啄不充腹。何事萬里遊，羈旅傷局促。衣冠相嫵媚，庭廡更追逐。未悟糞土非，豈知稻粱辱。物理常有此，人情苦不足。安見避世翁，頽然卧空谷。
乘小舟入朝京門訪安道 劉敞 
南山厭清流，春光滿上頭。懷人不勝意，乘興去扁舟。静吟日光午，孤棹正脩脩。固當見安道，曷若王子猷。
送陳奇秘校遊寝邱 劉敞 
世往人物非，古今共滔滔。聞君寝邱客，因憶孫叔敖。脱身田野間，功業青雲高。憂國不顧家，子孫負薪勞。苟無滑稽士，亦已埋蓬蒿。嗟来千戶封，晚受侯王褒。賢卿尚遺忘，反慕貪與饕。况彼里閭人，安能厭糠糟。伊昔方斷蛇，許身輕鴻毛。陰德尚有報，天寧紿吾曹。努力道路勤，我心良鬱陶。
宴得解進士 劉敞 
汝潁紀南國，星極麗中州。多奇兆兩漢，粹氣兼九邱。里巷含古風，文章耀前修。上恩榮計偕，博選充詔求。雜沓會駿骨，軒昂出驊騮。日余瞢深識，有司屬同憂。攻玉固以石，妍媸豈云侔。登龜但投餌，美惡非其儔。堂上歌鹿鳴，樽前親獻酬。有功幸九錫，與祭爲諸侯。
送胥元衡殿丞通判湖州 劉敞 
平生笑山濤，非隱復非吏。今更欲似之，顛瞑老将至。羡君負清識，於世寡所求。能從魏闕下，徑取江湖遊。扁舟駕長風，千里破高浪。倚檣一清嘯，佚氣横雲上。醲碧箬下酒，紅鱗苕溪魚。綵衣起爲壽，此樂天下無。誰不慕軒冕，顧多困朝市。人生難自諧，祿仕當若此。
譏謝十三 劉敞 
利交勢相營，義交氣相得。千歲若旦暮，萬里猶咫尺。昔我相聞聲，但嫌未相識。今我相同遊，又恨莫相益。同時復同道，同官又同籍。平生重結交，然諾亦自惜。子爲太守丞，我爲里中客。雖復戒疏數，不應事形迹。
宿九里潭 劉敞 
潭樹老垂葉，蔭兹千百尋。蛟潛伏遺劍，魚躍應鳴琴。遠客何所羡，神淵涵净心。
橄攬 劉敞 
吾昔評橄欖，不在百果後。其材中棟梁，其實過橙楱。俗人多未識，至美或莫售。材以遠見遺，實以苦爲詬。華堂娛嘉賓，甘脆陳左右。此物萬里来，真味寧免陋。欲觀絕倫效，宜與危事遘。江魚肆潛毒，頃刻輒僵仆。昔酒發狂醒，千日尚沈瞀。性命如危絃，一絕不可救。幸能服刀圭，咄嗟反其舊。此亦天下奇，能使夭者壽。豈殊魯連子，談笑解紛鬭。功成歸海濱，不願千乘富。
聞伯庸再安撫涇原 劉敞 
西師又失律，将帥各顛覆。流血丹川原，積屍委山谷。咄嗟仁壽域，短夭生理促。王命有不行，國威爲之衂。鄙夫無憂責，感慨祗慟哭。况聞哀痛詔，輟食想頗牧。朝廷足名卿，多壘各含辱。謀議宜深長，瘡痍待湔浴。使乎非常任，天子意所屬。百萬氣未蘇，吾民且局縮。賢人勤功名，報國忍勞篤。往者博望侯，昔時来君叔。再三持漢節，白髪走川陸。豈不久憔悴，事業光簡牘。關河據上游，郡國同心腹。征膳向五年，强宗亦單獨。君乘赤輪車，一一詢比屋。唐虞升平風，惆悵難再沐。
鄰幾過門不留戯作 劉敞 
陳平少負郭，亦回長者車。貧賤雖足羞，猶問道何如。此風固宜少，未謂今便無。所望臺閣賢，尚能念古初。左轓塗朱漆，長綬要銀魚。化我不少留，始知心見疏。彌年寄祿仕，竟日勞簿書。相與同笑言，俱幸逃空虚。春秋期知我，雅頌誨起予。兹意未可忘，君宜誦權輿。
秋雪 劉敞 
剝候凋羣陽，幽陰肆騰涌。清霜飛雲初，大雪吁不凶。繽紛舞鴻鵠，細碎翻蠛蠓。北風故相資，凍雨仍更縱。泥塗絕行道，珠璧棄郊壟。峩峩九重高，兀兀雙玉聳。寒光坐輝映，凛氣彌衝擁。壮士歌慷慨，儒生議刑寵。長年昔未逢，噤語空多悚。皇天無私尤，德惠答虔鞏。豈伊傷時和，盖亦遵順動。况兹秋方高，民麥皆在隴。龍蛇蟄既坯，鳥獸毛亦氄。農夫樂休役，天子寛垂拱。信此豐年祥，爾曹何必恐。
秋雪寄獻臣 劉敞 
三年海水旁，卑濕厭歊熱。都城幸相從，比歲秋逢雪。秦吳乖風土，南北異時節。惟君歲寒姿，一致乃欲别。出門顧道路，冰霰埋車轍。咫尺阻相過，誰當慰寥泬。
城樓 劉敞 
新晴彊人意，步上西城樓。雲烟開井邑，綺繡錯田疇。離離麥就熟，翳翳桑尚柔。懷歸感初服，覽物悵淹留。
子高作司諫見舉自代 劉敞 
智短多不堪，冗官略自保。念非撥煩用，猶覬趙魏老。故人紫微仙，自致青雲早。回首記平昔，露章慰枯槁。先容輪囷木，進取萬里道。妄意巉巖石，庶幾千金寶。過聽爲君羞，貪名怯陰討。人亦謂我何，自笑方絕倒。
聞子飛作諫官寄隱直 劉敞 
玉以二獻珍，金以百鍊精。錢侯困躓時，詎免時俗輕。感激生憤勇，辛勤就功名。居然取高第，自此凌諸生。諫官近冕旒，地望臨公卿。報國須薦賢，致君在舉能。蕭朱尚結綬，張杜猶提衡。小雅紀伐木，微禽識同聲。此風久已無，賢者當肯行。念子早治装，復令世人驚。
賀隱直 劉敞 
三年守一官，五年調一職。選門萬餘人，過半頭髪白。賢愚必待次，先後各循格。相與爲波流，其誰辨白黑。子今特招起，方與塵土隔。翰林誠知人，中丞亦好德。古来御史屬，自與二府敵。於今任雖卑，其實名不易。必将寄紀綱，豈獨親簿籍。鴻鵠須遠飛，騏驥無近迹。往矣勿自疑，天方佑正直。
賀王純臣 劉敞 
昔者巖穴客，多隨辟書起。榮名耀山澤，高閣下閭里。此道不復振，此時竟已矣。不圖廷中賢，有意及之子。十年困鄉書，三黜竟不仕。一朝遘知音，籍籍到天耳。窮通諒有數，自古多若此。年華猶未晚，富良方自治。伐木情所深，彈冠坐增喜。請歌反招隱，以激南州士。
詠庭檜贈深甫 劉敞 
自吾卧家巷，幽獨謝鄰里。顧憐庭中檜，常以比君子。春秋色不變，朝夕影雙峙。誰言冰霰繁，稍亂蒹葭毁。始知歲寒甚，慘慘不自喜。悵然對之歎，爾復那至此。陳蔡稱愠見，由也德可鄙。天損吾能違，放歌有焱氏。
檜花 劉敞 
百花乘春輝，紅白相嫵媚。暫開已半落，過眼如夢寐。繁奢能幾時，寂寞都埽地。兒童惜徘徊，婦女瞻歔欷。中庭兩檜樹，百尺浮雲際。芳意不玩俗，秀色亦自喜。綠烟凝參差，金粟點細碎。霏霏墮疏香，裊裊隔清吹。足明後凋節，不與衆草類。忽思折瑤花，自放天宇外。
初秋病中作五言呈君錫待制介夫學士 劉敞 
蹇淺闇聞道，螴蜳自焚和。負兹歲陰改，閉閣秋風過。濃露變園草，號蟬翳庭柯。覽時悵頽暮，顧影驚婆娑。平生江湖尚，薄遊不願多。奚爲役外物，况乃淹舊疴。徂西識艽野，采菽聆悲歌。今昔容不同，情感殆靡他。勞生共逆旅，馳景均騰波。行矣自免歸，息陰安薜蘿。
送王子直還斤溝 劉敞 
薄薄雲蔽日，凄凄寒中人。飛飛燕歸蟄，漠漠鴈来賓。送子獨無友，悲秋空病身。登山復臨水，便覺二毛新。
初卜潁州城西新居 劉敞 
羈鳥能擇木，游魚知赴淵。飛沈豈異意，行止私自憐。玩世本無術，辟人庸得賢。卜居幸樂國，負廓依良田。心與地俱遠，我徒共熙然。生涯亦何有，聊以忘吾年。
早行 劉敞 
虚舟却煩暑，初旦更清和。塵襟暫軒豁，幽興亦滋多。黄鳥囀深樹，良魚躍層波。岸花間紅紫，村叟雜笑歌。稍忘溯洄力，未悟歲時過。側肩市朝客，偃蹇奈予何。
晴日後園 劉敞 
羣鳥飛朝日，鳴鶴響晴空。宿雪乍消釋，滯陰反冲融。幽居亦可愛，老圃願與同。負暄空林下，遊目故城東。世事見流水，歲華指飛蓬。酣歌用自適，貧賤何必終。
新作石林亭 劉敞 
朝廷入忘返，山林往不還。念無高世姿，聊處可否間。築基倣崔巍，鞭石輕險艱。羣玉相磊落，萬峰正孱顔。種樹亦蒼蒼，激流復潺潺。湡浯歘在眼，崐閬若可攀。自我嬰世網，邇来鬚毛斑。丘壑成弱喪，簿書常自環。及爾滅聞見，曠如遠塵寰。豈敢同避世，庶幾善閉關。子牟困懷魏，謝傅悲徂山。兹焉可遺老，詎厭終歲閒。
樊口 劉敞 
回舟武昌郭，暫往樊水上。樊水何清冷，樊山亦孤壮。壽藤驗百歲，喬木過十丈。絕俗殊崎嶇，攀緣幸可傍。林端見漁舍，戶牖相背向。雞犬鳴雲中，神仙豈殊状。昔聞元次山，於焉寄荒浪。鄰里俱已非，陵谷平得喪。茅茨固微物，蕪滅不可訪。向乏數卷書，終隨衆人葬。清時易直道，末俗擯高尚。陳迹成渺茫，孤吟屢惆悵。
宿州道中逢聖俞入京 劉敞 
翩翩河中船，一西復一東。相逢且不留，相别何時逢。黄鵠安稻粱，有時顧池籠。一爲滄浪去，不復思樊中。哀君蒼髪白，擾擾悲途窮。努力千萬乘，寄聲謝醉翁。
謝學士赴闕還京師 劉敞 
公提史臣筆，記注天子側。日成唐虞風，噩噩在典策。家聲繼純粹，論著多切直。周南未成書，流涕嘗感激。忽從東溟飛，上拱宸斗極。清淮净無波，歸馬閑且奕。帝宫青冥間，白日升曉色。儒人相慶語，文道宜久職。公歸演綸誥，制度期能覿。
和甫自京師至 劉敞 
過事與日多，歡憂兩如夢。安知盈樽酒，此國今宵共。寸心不如昔，感遇每易動。孤笑破羣愁，强顔不爲用。天河轉屋角，缺月照樑棟。燼落屢繽紛，良時亦倥偬。驪駒晨在門，十里起相送。暫醉醒不遲，舊愁来更重。
得鄰幾書 劉敞 
君乘使者車，我爲列郡守。地理秦與越，天文井兼斗。夢寐且不通，言笑安得同。忽傳咫尺書，遠愧西南風。衰老容貌遷，憂患志氣落。聞君白紛如，我亦不如昨。捨書計離别，忽忽三四年。一日成九秋，此語猶信然。天地大逆旅，外物不可必。出處多舛馳，相逢定何日。尚禽晚且游，沮溺長耦耕。此意雖未合，且當勤寄聲。
答李谷同年書 劉敞 
歸客江南来，迢迢數千里。故人遺我書，細字三四紙。上言平生懷，伐木義所倚。下道相知心，結綬方獨喜。寧知淮陽翁，棄外甘卧理。不預朝廷議，何由發吾子。
楊彦文過 劉敞 
病起時節改，遶池飛脊令。賓交絕来往，門戶常晝扄。朔風捭閶闔，凍雨翻滄溟。泥塗墊后土，氣象昏圓靈。局促久增欷，據梧目思瞑。窅然顧環堵，嗒若忘我形。夫子亦何事，羈旅復伶仃。孔懷在接淅，過我不遑寧。歲晏絕晤語，誰當慰長醒。
晚過深甫 劉敞 
忽忽衡門下，幾希田舍翁。有時寄一笑，目送南飛鴻。今旦天正佳，草樹搖春容。忽驚枝上花，飄落隨西風。偶然幽興展，思樂古人同。塵埃比殊深，杖屢亦可通。誰謂車馬多，澹如初不逢。
讀鄰幾泰山十二詩 劉敞  泰山
宿心慕鄒魯，寤寐泰山杪。慷慨念遐觀，滯留想輕矯。人寰何鼎鼎，羣動困擾擾。安知有神靈，獨立萬物表。圓天似車蓋，滄海稱池沼。丹梯無留迹，絕壑通過鳥。古今更廢興，萬事論莽眇。七十二家舊，永興耳目窅。羡君能自力，窮覽謝煩湫。超然昔賢趣，處覺兹世少。吐詩状奇麗，思與雲縹緲。忽如按圖畫，所向得了了。悠哉仲尼意，信彼天下小。
送從兄 劉敞 
東門楊柳深，下有還鄉路。之子千里行，春風三月暮。旅心常草草，飄忽不可駐。居者空徘徊，行者亦反顧。丈夫方貧賤，四海無所遇。不如轍中魚，猶以沫相喣。悠悠大江水，日夕自東注。何當激風雷，慰爾饑渴慕。
山光寺送獻臣 劉敞 
嘉集常苦難，送歸豈辭遠。檥舟故相逐，携手行自挽。古寺何崔巍，深林象巖巘。幽尋取乘興，造適非素選。寒泉冰深池，衰草被長坂。歲窮景蕭條，僧老意繾綣。勝賞竟誰同，相知幸非晚。離懷自無極，日暮仍忘返。
燕譽堂飲别朱著作 劉敞 
歲晚節物變，會難羈旅悲。疏燈照四座，殘菊醉空巵。歌闋風雨起，舞餘冠佩攲。天明念陳迹，忽忽叢予思。
以石爲玉 劉敞 
梧臺有沈璞，由来非一春。時無司南駕，自比連城珍。寧如崑邱叟，相與笑緇磷。勿以名夸世，而将暗投人。
夜分東窗見月 劉敞 
逾望月彌晚，宵分在東窗。隨風漏疏隙，散彩奪寒釭。留翫坐忘寐，啓書對空缸。惜哉皆陳迹，誰爲足經邦。
酬某 劉敞 
讀書與博簺，亡羊信多岐。何以消煩憂，謝墅觀奕棋。寓物多歡適，吾道有張弛。誰能長刺促，屈首就鞅羈。陳遵嗜杯酒，柏松見誚嗤。袁絲沈里閭，劇孟相追隨。君方總府事，吏牘正紛披。走見固所願，清閒在他時。
酬林國華先輩 劉敞 
昔吾臨汝南，休騎思俊賢。此邦號多士，今世猶依然。奉詔選計偕，至者皆比肩。子時避逃我，常獨懷悁悁。豈我非其人，長鯨隘蹄泉。将由求之失，黄鵠去不還。察亷未塞責，負課終彌年。解印歸卧家，百憂正纒綿。聞子来仕門，華裾燦雲烟。手携一卷書，金碧紛蟬聯。慰我平生懷，意好何深堅。始知向難進，非以相棄捐。鄉評讓父兄，觀國氣無前。翰飛果自致，大笑諸老先。毫末爲豫章，衆流成深淵。物常積於久，念子亦勉旃。令名百世榮，文學貴本元。愛至相期深，愧無長者言。
夜雨 劉敞 
盛陽爍微陰，五月氣藴隆。天地爲大爐，萬物皆廢銅。俯欲濯江漢，仰思凌蒼穹。縮身投蝸角，救暍號天公。天亦哀人謀，玄雲送雷風。須臾雨如瀉，一埽萬里空。有似脱炮烙，又如逃祖龍。大哉造化力，因見王霸功。
登呂屯田清暑亭 劉敞 
日永雖徂暑，虚堂自清幽。主人意未展，改席兹城樓。嘉樹遠近合，清川縱横流。好風萬里至，浩蕩開客愁。長嘯欲飛動，勞生局遠遊。眇然不自愜，目極孤雲浮。
許州西湖 劉敞  西湖
羈旅懷江湖，氛埃願臯壤。及兹已俱適，初意恨獨往。樓觀湧參差，軒欞豁高爽。清光見毛髪，衆影兼俯仰。昔者廊廟客，於兹濯塵網。疏源不憚遠，勝事日以廣。美矣流水意，當爲知音賞。
晚過西湖 劉敞  西湖
日暮無與適，緩带此逍遙。湖光悅我心，步上西城橋。遠烟被林莽，樓閣隱岧嶤。歸鳥先後飛，夕風正飄飄。悵然念遠渚，興盡復行謡。
睡起 劉敞 
日午更稍休，池上逍遙眠。水木澹相映，庭戶清無喧。時有山中禽，来鳴高樹巔。微風拂徑過，會意成翛然。有生滯形役，萬物安静便。愧無淮陽績，高卧亦終年。
奉和府公新作盆山激水若泉見招十二韻 劉敞 
誰謂山水秀，忽登君子堂。乃知仁智樂，不與冠蓋妨。濃靄萬叠碧，懸流百尋長。列峰映落落，遶溜含蒼蒼。氣爽變衡霍，聲幽激瀟湘。意真景自遠，趣逸累已忘。鳴玉無時續，翠屏終日張。賞音得虛寂，寓興成軒昂。夙昔慕丘壑，邇来倦簪裳。欣符洗耳願，遽有尋源狂。縱目寄歷覽，挟琴寫鏗鏘。但疑主人厭，應接殊未央。
遊五嶽觀寄鄰幾聖俞 劉敞 
五嶽神仙境，可聞不可攀。安知采真遊，近在都城間。樓觀横飛雲，虎豹司重關。車馬自兹止，始覺非人寰。層波漲滄溟，參差出三山。金銀麗宫闕，日月相循環。東来復幾時，花草紛斑斑。長楊垂輕絲，若委千髻鬟。氛埃無由及，魚鳥相與閒。造適不自知，忽如脱沈瘝。那得窺壺中，逍遙去塵闤。主人自瑤杯，勸客流霞殷。此中可遺老，豈獨聊忘還。嗟嗟二三子，世路迷險艱。流光競奔走，俯仰移朱顔。誰肯委俗紛，相從解朝班。濯君冠與纓，春谷水潺潺。
谿上避暑 劉敞 
滴瀝松下雨，清微萍際風。欣然此時賞，我與斯人同。倦鳥墮水上，游魚翔鑑中。不言閲羣動，未覺幽興窮。
東館避暑 劉敞  西湖
虚館含微風，高梧散層陰。逍遙敞戶牖，曠蕩披煩襟。雲光壓孤城，火氣連千岑。四海俱探湯，獨清亦何心。願傾西湖水，起就三日霖。落落抱寸誠，此志誰能任。
得隱直書 劉敞 
庭柯結浮陰，深竹聽鳴鵙。晚凉愛軒宇，默念得佳客。適有南逝鳥，墮君一封帛。眷予方幽獨，慰我正相憶。洛中輕肥地，子復憔悴色。富貴若可求，吾從執鞭役。
隱直近詣闕獻書報聞 劉敞 
炎暉若探湯，周道行倭遲。之子忍重跰，斯人方病痱。上書蒼龍闕，移副鼎足司。卓躒動羣聽，謂言即張弛。虞卿萬乘相，子房帝王師。古事可彷彿，世塗實參差。天閽虎豹深，棄我忽若遺。却走國西門，素衣化爲緇。行行屢回首，未忍從此辭。賢者愛其君，肯如悻悻爲。吾聞先達語，進退自有時。版築不爲辱，飯牛豈嫌遲。男兒建功名，或與老大期。努力梁甫吟，古人不予欺。
将入京得淮南王工部書及遣壽州官船以来五言寄之 劉敞 
生理厭漂蕩，三年若棲苴。春深感松柏，流涕望京華。誰言數舍近，局滯成天涯。鬢色新二毛，悵然空復嗟。明侯平生意，雖遠不云遐。叩君金玉音，眷我需於沙。旭日明清川，扁舟問貧家。雖非方外遊，此亦海上槎。盡日庇短篷，不慚負舍蝸。愧君濟川才，引領隔雲霞。何由一乘興，世累紛如麻。
答君章譽兩兒見寄 劉敞 
窺鏡見二毛，自憐憂患餘。豈惟壮心盡，方與功名疏。終歲不捉筆，歷時長束書。顧常念絕學，正復傷離居。忽忽莫自聊，悠悠空歲除。過壮而無聞，我其衆人歟。故人来江南，丹轂映隼旟。尚持平生意，期我相得初。殷勤作新詩，爛漫聯瓊琚。溢美及兒曹，伻来問起予。雖知非其實，但愧情相於。矧乃筆力雄，駸駸逼曹徐。一讀必三歎，何由望儲胥。故人昔流落，襟抱久不攄。乃者始再遷，通直承明廬。蒼龍脱韝絏，快馬從輕車。神至氣自豪，心廣體亦舒。淵源未易測，變化天池魚。寧獨揚子雲，其工似相如。苟能哀憔悴，有似慰空虗。月寄三四幅，窮愁直見祛。
答徐無逸秀才寄示新文 劉敞 
金華神仙境，山川天下無。之子復清發，自與常人殊。問學當世賢，不違智如愚。歸来守桑梓，寂寞安故廬。此風足蠣俗，有以光吾儒。如何卧空谷，自樂詩與書。我辱廷中臣，一麾寄江湖。薦賢力不足，相望空長吁。
對酒憶諸子 劉敞 
此酒自足飲，胡爲坐無歡。念我意中人，四顧用長歎。平生交遊少，而復聚會難。萬古膠漆姿，各在天一端。用兵輕文儒，諸子俱小官。物生繫所逢，窮達何足言。但恨適有酒，共醉乃無緣。
出塞曲三首  其一 劉敞 
桓桓良家子，趫趫羽林兒。恩讐久未報，感激氣拂霓。無用丈二組，不須一丸泥。獨身斬胡頸，手攬封侯圭。
出塞曲三首  其二 劉敞 
丈夫不懼死，所懼潛闒茸。出身義許國，桀石賈餘勇。豈無親戚憐，决去甘登隴。人生在奮發，将相寧有種。
出塞曲三首  其三 劉敞 
茫茫郊塞遠，木落原野空。鼓鼙濕前雨，笳吹悲後風。山州行無極，敵窟未可窮。生當取榮名，死當爲鬼雄。
移葦 劉敞 
蕭蕭江上葦，夏老叢已深。悠悠文王死，常懼牛羊侵。遷根横汙池，慰我江湖心。清風日夕過，白鷺時見臨。疏響拂琴瑟，綠華曠衣襟。處卑節不改，習静情足欽。炎暉已堪愛，秋景坐可尋。願及搆明堂，甘心辭故林。
欲於舊州石橋作偶浯臺以備遊覽先爲五言 劉敞 
河決鉅野溢，此時吾山平。百川會兩澤，千里圍孤城。桑野就蕪漫，石橋尚峥嶸。往往有白鶴，飛来羣悲鳴。我欲覽風土，因之省民耕。誰能同我樂，誰肯從我行。楚人哀江南，倚沼而畦瀛。臨高誦斯語，正復傷人情。當築十丈臺，偶浯爲之名。上可容宴豆，下堪列旆旌。棹歌出中流，簫鼓會前楹。浮雲来東山，落日隱北溟。此樂或難忘，請公爲我評。
章華臺 劉敞 
楚子志方盛，築臺臨章華。度高累百尋，計産逾萬家。參差蔽日月，煥爛生烟霞。侍酒皆列侯，佐歡盡名娃。嬉遊未云樂，荆棘紛已芽。奈何竭民力，用此爲盗誇。蔓草匿頽基，長風卷飛沙。廢興若糾纒，故老猶咨嗟。
曲水臺 劉敞 
杖履不能遠，逍遙池上林。微風起衆響，炎日隔繁陰。斐亹激流泉，間關語鳴禽。放懷在離人，寄賞欣會心。既謝朝市喧，亦忘山谷深。雖知非吾室，猶以開煩襟。
暖景偶作 劉敞 
垂楊欲吐花，芳草遍抽芽。低風動簾幕，細雨濕堤沙。暖景蕩愁思，一城千萬家。
冬雨偶作 劉敞 
江上朝来雨，城中起寒色。凄凄濕塵土，漠漠蔽空碧。築場看已晚，及物悵無益。苞蓍怨下泉，客子長太息。
豫章儒者 劉敞 
豫章有儒者，讀書三十年。但識上古風，不知時俗遷。一聞西戎叛，有意摧羣頑。詣闕上封章，臣知用兵權。不在勞士卒，不須役戈鋋。要先正其本，本正末自安。臣觀朝廷中，或有可廢員。臣觀草澤中，或有可用賢。國家既失此，奸吏隨矯虔。吏奸萬事隳，外患隨因緣。所以子玉存，文公積愁顔。所以汲黯亡，淮南爲無難。天子覽表歎，當朝常拳拳。迴頭謂羣公，可付史館編。可使靡好爵，以補風化源。豈知貴臣忌，投爾南海壖。不得面指陳，胸襟曷由宣。卒走驅使行，行行酌貪泉。名與囚隸俱，位乃胥校聯。九重竟不知，猶謂列王官。奈何樂堯舜，乃是取危顛。誰云遇明主，未免遭棄捐。遂令天下士，齚舌戒勿言。寧有死壑中，安有議君前。浮雲蔽白日，自古同所歎。豈爲此生悲，我歌願臚傳。
賀尹學士辟經略府 劉敞 
年来方苦兵，蠻夷久滑夏。西陲亭障盡，人骨蔽荒野。漢家飛将多，程李相上下。試問誰董之，王朝大司馬。分廷授斧鉞，號令從此把。主憂臣當辱，開府納儒雅。堂堂蒙山舊，乃是謫仙者。謀畫當代無，胸襟一朝寫。誠知鑠鉛鑛，不合煩大冶。要使借前籌，非公諒誰假。鷹饑肯擇肉，驥逸始流赭。由来抱軒昂，可得不脱灑。昨聞賦芻粟，中戶困楚檟。此事已大急，哀哉動鰥寡。兵家尚神速，世務忌苟且。願公更深謀，郤敵如破瓦。䲔鯢埽封境，疲瘵沐純嘏。豈令魯仲尼，獨贊王孫賈。
鷾鴯巾 劉敞 
遠思意而子，因作鷾鴯中。慮世本遺物，全生翻近人。輕凉便肌髪，瀟灑外埃塵。山林有獨往，此亦陶唐民。
望洞庭 劉敞  太湖 洞庭湖
洞庭七百里，浩蕩敵溟渤。雲夢開其胸，巴陵束喉舌。東流匯羣川，盛漲五六月。飄颻浮乾坤，倚蓋低兀臲。吾行寰海間，未見此水闊。峡流下衣带，島嶼盡毫末。高秋卷氛翳，兩涯浴日月。何得徑寸珠，晦明互出沒。蒼茫蛟龍宅，溷雜魚鼈窟。太古到於今，沈潛孰分别。風帆引北極，波浪限百越。國絕南顧憂，獻琛各通達。山川非一險，此實輔明哲。俯笑三苗愚，竟爲獨夫滅。遠遊世俗隘，偶此耳目豁。淅瀝臨清風，滂沱濯炎熱。蕭蕭霜林暮，藹藹芳草歇。壮觀激我懷，當歌意復咽。寂寥軒轅樂，萬古逸響絕。慘淡虞帝魂，九疑莽嵽嵲。况聞屈賈輩，各賜楚漢玦。至德無復還，後王寝衰缺。滔滔更南征，鬱鬱抱忉怛。太湖雖云深，未救懷古渴。
同聖俞寄金山曇頻次韻 劉敞 
我雖游都城，心亦無所住。誤得世俗償，形骸寓冠屨。少時侍吾親，游覽愛北顧。至今頗思之，想見江上鶩。白頭曇道人，夙昔竟未遇。聞其最安禪，無念無作故。勞生有喧寂，得意無早暮。塵埃未易厭，臯壤固多趣。若復乘桴行，從君款幽素。
送僧歸君山 劉敞  洞庭湖
羈旅頭髪白，寤寐君山青。遠遊負雅志，舉俗笑獨醒。西風吹新秋，幽興浮洞庭。忽見九疑峰，如列枕上屏。遼遼伯牙意，寂然誰爲聽。歸客適我願，歡然叩柴扃。振錫循東道，泛槎問南星。瀟湘落君手，去矣鴻冥冥。橘柚雨初熟，杜蘭晚更馨。上方試回顧，笑指江漢萍。
入山 劉敞 
連山何叢叢，相背復相向。盤溪殆千曲，險石彌萬狀。或疑天地翻，斗起渤碣浪。蹙沓更騰凌，變化倐奇壯。舟車未爲用，夷夏永觖望。鑿空伊誰氏，重譯肇霸王。茫茫千萬歲，冉冉道交喪。薄伐策已卑，割據事逾妄。衣冠慘分裂，玉帛敝辭讓。至仁有柔服，遠馭恥懲創。非無一丸泥，不乏萬人將。齊讎紓九世，魯錦輕百兩。羊腸勞躋攀，魚齒困沿並。彼岐亦云岨，易簡德固曠。大哉天作詩，因見聖者量。
治渠 劉敞 
旱久溝畎廢，忽雨浸我廬。晨興不及屨，出門自手鋤。一直復一曲，水流若江湖。蚯蚓爲蛟龍，蟻封即丘墟。生理避燥濕，一室足有餘。人事戒偷安，未能輕須臾。豈恨規摹小，所傷筋力劬。衰疾實使然，不勝一匹雛。伊昔論五帝，毎嫌盡信書。及兹始欲歎，微禹吾其魚。
東門行 劉敞 
拂衣趨長道，撫劍獨歎息。并歲不易衣，期旦曾一食。悠悠風俗薄，顧我若異域。積金要能笑，彈鋏輕下客。豈辭蓬蒿居，未與塵世隔。黄鵠非池禽，東南舉六翮。出門尚徘徊，悲鳴念舊國。何日復來還，爲君涕沾臆。
步登南門呈府公 劉敞 
秋至久獨醒，今旦始一醉。非公愛賓客，何以强茲意。清風與人期，蕭瑟萬里至。落日高城西，參差數間地。顧茲景方夕，悟彼歲亦逝。造適常若希，開懷欲誰忌。暢然就酩酊，更盡酒中味。
小雨 劉敞 
春陽轉爲旱，惠澤積不泄。稼穡亦已晚，泉湧爲之竭。吁嗟叫蒼天，閶闔不可越。精誠憑土龍，神化空怳惚。今旦微風來，朝陰度城闕。霏霏墮疏潤，稍稍漏白日。塵埃暫埽地，草樹纔沐髮。終宜雲漢枯，尚喜雷電發。帝方復威令，世莫患妖魃。寧作成湯時，彌年困饑渴。
淮上微雨寄天隱彦文 劉敞 
海風吹微雲，載雨淮上來。灑埽區宇間，削然無塵埃。四月雖徂暑，幽襟爲之開。思我同心人，閟兹千里懷。悠悠日巳遠，勤勤首屢回。安得乘輕飇，相從孝王臺。
細雨 劉敞 
小雨滿前軒，濃陰不時卷。隨風氣潛潤，竟日花微泫。池光慘澹昏，樓危依微辨。寒添夕景長，坐逼秋容晚。楚客歌泬寥，吟懷孰云淺。
吳九秋過西池作詩持國和之邀予同賦 劉敞 
三山凌波濤，雲漢邈氛埃。世無乘槎客，安得窮昭回。天門洞閶闔，海池含風雷。淵淪蛟龍室，焜炫金銀臺。西顥何蕭條，百芳日已摧。誰能瑩心賞，喟子懷仙才。時變感所思，駐車載徘徊。已秋孰願夏，覽物彌歡哀。韓生肆爽言，觀變均齊諧。而我拘俗者，俊游日已乖。欲濯纓上塵，何時與君偕。
讀雜說小書 劉敞 
長日無與語，聊及齊諧書。紛紜六合外，莽眇三皇初。近既難必有，遠亦非必無。古今夢寐間，過事蚊虻如。達生齊萬物，曲士拘一隅。苟以忘吾憂，焉能識其餘。
初到淮西讀書申申堂寄友 劉敞 
禀性實無用，干名謬所望。中爲祿仕逼，誤有世俗償。組綬見羈縻，簿書正搶攘。語言畏時忌，談笑憂事妨。往者託山林，未能下羲皇。邇來失吾真，終日幾發狂。期會非本務，米鹽豈大方。灑心賴篇籍，發興依松篁。朋友素所畏，道路阻且長。怨極倘見思，寄聲慰離腸。
夜讀漢書 劉敞 
明燈一編書，往古千歲事。值歡輙孤笑，觸憤還累欷。四旁寂無聲，童僕正熟寐。歡憤雖不同，均非平和氣。可憐自戕伐，忽忽老將至。反愛童僕愚，冥然不識字。
和永叔寒夜會飲寄江十 劉敞 
昔與江翁别，酣歌國門道。黄花落酒罇，白髮藉霜草。本謂此行遠，定知此樂難。豈意二三子，復爲今夕歡。主人文章伯，談道輒忘倦。每至絕倒處，恨不使君見。鳥迹上古書，龍頭冢中器。其人骨已朽，感此相與醉。呼問西飛雲，游子何當返。寒風吟枯梧，歲月益已晚。吾聞太華峰，乃有神仙居。莫逐秦時人，獨結山中廬。
三日同景仁鄰幾濟川晦叔景□呂秘校劉判官會南曹飲五君皆尚書外郎劉呂修唐書官 劉敞 
秋氣迎節至，涼雨乘高風。車馬散北闕，冠蓋會南宫。從吏殆成隱，玩歲復將窮。簿書幸無他，談笑偶多同。郎選冠一時，史才映羣公。著書駭深妙，聞道惴顓蒙。但願竊餘論，常此樽不空。寄迹三署老，不慚顔與馮。
期鄰幾飲不至醉作江侯詩并解座客 劉敞 
秋雲樂邂逅，拂我榻上塵。江侯舊多信，今作叵信人。我求江侯意，因得江侯真。乘興本當出，興盡便回輪。已諾雖可嘉，將非俗中倫。棄言似不誠，未害方外羣。江侯不爲名，名者實之賓。江侯不爲貌，貌疏意自親。作詩解江侯，饑渴夜復晨。
十月二日邀鄰幾飲裴二如晦來遂留至夕 劉敞 
晚下渠石閣，方轡得傾盖。天寒畏干人，巵酒自相對。裴侯非宿約，來預心賞會。吾季方家居，四坐客解帯。獻酬雜嘲謔，歡笑以爲快。幸無俗中士，形迹一不怪。蟋蟀鳴高堂，歲月聿已邁。于今鮮吏責，無所憂其外。但當勤來顧，數醉此庭內。良無德與汝，聊足紓慷慨。
和貢甫瓜步詩 劉敞 
江介多悲風，川廣不可越。畏塗非吾土，游子愴明發。羣山起楚蜀，衆水會溟渤。地險自適然，天衷豈端設。憑陵三國際，偃蹇五胡末。非無英雄姿，于此智勇竭。疑城尚虎踞，虜馬餘飲窟。人謀雖工拙，神物有予奪。請陳真人朔，頗事丹浦伐。風雲埽氛埃，雷雨救焚暍。禹功東漸海，漢使南誚越。太平自茲始，盛德信貽厥。
和江十雨中與持國師直飲 劉敞 
旦上天祿閣，暮直承明廬。避喧雖足慰，取適固已疏。佳雨及我暇，兹晨殊晏如。紾絺委冠帯，高枕睨庭除。熏風散微涼，潤氣浮郊墟。沸聲湧江瀬，暝色晦綺疏。驚電時爍目，疾雷不廢書。商歌勤金石，塵谷盈鼃魚。此樂不可改，古人良起予。惜無同音賞，幽獨成離居。聞君達亹亹，樽酒會朋裾。高賢卧家巷，固多長者車。寧無寂寞者，閉關講玄虚。
不飲 劉敞 
憶昔常好飲，非以酒多味。親友惠兹適，笑語坦無畏。不知天地廣，豈問歲月逝。爾來顧可憐，自覺不如意。秋風正蕭騷，萬物盡憔悴。頗欲濯旅懷，無人共昏醉。獨遊何時歡，白眼向兹世。
石頭城 劉敞 
石頭非人力，翠壁百仞高。上盤巉巖雲，下激涌湧濤。攀躋猿猱苦，游涌魚鼈勞。乃知百萬師，未易損一毛。混茫有開鑿，形勢豈一朝。太古至德世，斯民各逍遙。艱難非所嬰，秦漢仍寂寥。發揮自孫氏，力控劉與曹。基業何崔巍，謀謨亦雄豪。龍蟠與虎踞，勢足萬古牢。德義苟不修，忽焉亡其操。繽紛不一姓，氣象何蕭條。往者游獵區，盡爲黍稷苗。前事不可忘，後來鑒孔昭。客行倦煩促，勝槩愜所遭。眇然抱幽想，慷慨成鬱陶。古人若騰波，逝者日已滔。壯觀誰與論，悠悠背行舠。
直舍留道粹廣淵君實聖民伯初飲是日鄰幾濟川宴王金吾園亭不預會戯作五言寄之 劉敞 
校讎中秘書，聞子宴城隅。大第丞相府，主人執金吾。浮雲駐清唱，回雪舞妖姝。金罍溢醇液，犀筯厭鮮腴。高談鬱不發，應接固已劬。我從四五公，置酒此石渠。開窗埽殘雪，列俎焚枯魚。谹言規姚姒，小說本虞初。不知敝緼寒，未覺膏粱殊。從容忽竟日，此樂亦誰如。長安事交游，貧富固有徒。不恨我失君，恨子不顧予。回頭成陳迹，萬事與化俱。題詩寄餘歡，毋乃笑其迂。
過聖俞飲 劉敞 
積雨不出門，局促如井蛙。初晴强人意，今日來君家。下馬笑握手，埽階去塵沙。銀瓶撥醅酒，紫碗雙井茶。黄雀隨素魴，安榴雜木瓜。舉非一方物，遠或萬里遐。不知王侯宅，此味何以加。扶疏庭下槐，燦爛盤中花。春事豈不多，遊覽何必賒。與公平生親，總角見髪華。飲當外形骸，語當恕喧譁。縱心倒所詣，相對白日斜。江韓亦我徒，但恨宿約差。願使公多財，此樂寧有涯。
招鄰幾聖俞和叔于東齋飲觀孔雀白鷴及周亞夫玉印赫連勃勃龍雀刀辟邪宫璽數物又使女奴奏伎行酒聖俞首示長篇因而報之 劉敞 
前日俱遠别，夢中毎難期。何言一堂上，相與同宴嬉。幸勿卑陋巷，陋巷何獨卑。幸勿辭樽酒，樽酒安足辭。君看籠中禽，亦有山林思。習習不如意，焉用文章爲。君尋古人物，信有陵谷悲。擾擾不自適，會爲後世嗤。促節無窄袖，緩歌逐鳴絲。自美亦自惡，貴賤吾不知。縱談劇虚舟，快飲若漏巵。人生但如此，爲樂自一時。誰言冬夜長，俛仰星漢移。念無千金壽，愧子勤稱詩。
答黄寺丞紫薇五言 劉敞 
紫薇異衆木，名與星垣同。應是天上花，偶然落塵中。豔色麗朝日，繁香散清風。㛹娟雖自喜，幽寂逝將終。主人謫仙籍，浩歌滄浪翁。卜居抗静節，搴秀憐芳叢。猗狔庭中華，固爲悅已容。如何又將去，含意默忡忡。青苔侵履綦，搖落知歲窮。獨賴君子德，庶幾甘棠封。
曲陽亭送别 劉敞 
海濱寂寥地，送别何須頻。數上曲陽亭，自然愁旅人。晴日排寒色，清光湛奫淪。微風海上來，滿目飛魚鱗。孤雲去無所，野鳥鳴相馴。信美非吾土，送目倦南津。
寄貢弟 劉敞 
勁雲翔空林，積雨荒茂草。哀鳴聞離獸，驚棲見羈鳥。時逝運自頽，物壯勢還老。感至境寥愴，悲來色枯槁。玩此豈有極，辨之苦不早。如何復傷别，咫尺成遠道。
和弟自京師來 劉敞 
四海無風濤，五年再相逢。會合如此難，況我罹百凶。悲端素填膺，觸事涙滿胸。欲言不能語，豈知涕所從。良久得仰視，恍忽如夢中。非復平昔遊，豈復平昔容。危生若霜葉，懔懔待烈風。不有親戚歡，其如憂患攻。破啼强爲笑，意氣徒衰翁。慰爾友于情，急難義所隆。
送秦州通判陸學 劉敞 
秦地天下險，秦兵天下强。曩在景祐末，叛國正陸梁。渡河窺中原，不見飛鳥翔。漢將雖城守，覆沒猶相望。時秦獨高枕，毫髪無所傷。豈惟形勢然，固亦任使良。近者敵已弱，旄頭滅無光。尚須得猛士，分命修封疆。陸子吳中賢，英英富文章。作人易感激，遇事殊軒昂。舊知軍中樂，復愛邊地涼。不忍京塵間，著書鬢毛蒼。拜疏如終軍，請纓督羣羌。大笑朱買臣，衣錦憐故鄉。旌旗導前車，絲竹嗚後房。指呼百夫走，談笑千里康。雖云半刺史，其實專一方。古來成功名，奇偶不可常。得時或幸會，微賤升廟堂。況君閲詩書，智策未易量。協心得元帥，展意輸所長。朝廷酹勳閥，曾不矜銀黄。他日重見君，非復東觀郎。
貢甫在京口阻潮未渡 劉敞 
向晦月消魄，楚濤爲之衰。坳堂無深涉，客子緩歸期。吟遶沙步闊，眺賞秋山奇。大川漲南島，落日明西垂。登高既易賦，懷古豈難詩。喟彼一带阻，積此三歲思。何當命海若，利涉慰調饑。
淮西延平以詩見寄因書陜城即事用酬來唱 劉敞 
陜郊古云重，雄勝地所該。羣山左右顧，大河西北來。府署憑中高，一日萬景開。是時八九月，秋色清池臺。樽酒雨餘酌，笙歌雲際回。追歡緬前會，真樂非昔陪。賓客雖日過，禮俗多嫌猜。于焉備廚傳，安得忘形骸。神交與心賞，懷舊何悠哉。
送獻臣是時獻臣侍親之淮南予亦且侍行臨荆州獻臣先從東門出故有此作 劉敞 
風土樂荆楚，塵埃倦都洛。東遊欣邂逅，勿復驚離索。尚悔不同舟，令人慚李郭。
送客不及 劉敞 
欲折楊柳枝，贈言别所思。日落飛鳥息，孤帆奔何之。行人樂前途，何以寛我懷。還將别離思，吹示横笛兒。
送鄰幾 劉敞 
日沒崑丘峰，月出滄海波。區區三萬里，相望能幾何。一出仍一處，一合復一離。正爾人間世，無復歡笑時。子行何怱怱，將老思所試。恨我無羽翰，不能省君治。黄河從天來，太華出雲上。登臨若相思，寄聲問無恙。
送彦猷 劉敞 
蒼蒼南山桂，歲暮獨華滋。非無棟梁用，道遠莫致之。黄雀巢其巔，螻蟻穴其卑。全生亦以遂，匠石空復悲。兩唐邁青節，千歲接光輝。珪璋固特達，鴻鵠佳羽儀。庶幾朝廷老，出入王者師。何事江湖間，浮沈衆人爲。我實牛馬走，不能强縶維。欲往路苦艱，愴兹四愁詩。
送直温 劉敞 
終軍西入關，棄繻笑路旁。丈夫貴成名，用此還故鄉。雖無魯儒操，意氣殊激昂。稚齡如頽波，詎忍鬢髪蒼。古人汝南秀，契闊升我堂。宿昔夢生翼，已排九門翔。未盡復來歸，帝閽隔微茫。高卧三年喑，忽隨南風揚。萬里快超詣，豈知道路長。努力戒後時，相勸不可忘。
送孜生 劉敞 
遭遇爵位輕，治平進取難。不見明經士，白首成一官。憐爾吾家駒，學問知所安。得名萬衆中，奮迅生羽翰。天子臨廣廷，公卿肅衣冠。傳呼署甲乙，誰不傾目觀。我時忝陪侍，趨拜玉座前。鄂秀莩亦榮，不自知欣懽。勿言勢尚卑，無以地固寒。鸞鳯曾棘棲，蛟龍亦泥蟠。孟軻稱三樂，富貴不與焉。恨我不如爾，千鍾益悲歎。奈何方遠别，浩蕩江湖間。臨分豈自勝，流涕空汍瀾。
送楊十一公緼之延平 劉敞 
寡欲求易給，縦心居常安。一爲淮陽卧，及再芳歲單。處事非事事，居官豈官官。念以拙者效，而爲朝責寛。故人懷英邁，撫轡辱盤桓。心期謝外奬，談笑用爲歡。淹泊遂將永，望舒毁其團。别君感匏繫，更欲愁且歎。
送王國卿 劉敞 
功名世所濟，時節不可遲。夙昔聞斯語，至今良獨疑。筋力與時背，進取將願違。譬如寶燕石，無用于重貲。不恨歲月晚，畏爲豪俊嗤。見君復感歎，吾道其如台。古之英賢人，隱顯亦不齊。出處各努力，悠悠慰我思。
送子南 劉敞 
南師鼓琴者，餘力推步精。千里求知音，徒步入王城。能高頗自負，一一游公卿。朝廷富貴人，寵辱心若驚。聞至必解榻，招邀劇生平。以兹祿命術，獨得當時名。朱絃與素徽，棄置莫爲聽。往往默自撫，或疑非斷聲。紅塵車馬中，隨俗翻營營。振衣忽長歎，吾已知時情。卷槖郤東下，野風蕭然清。且賫山水意，永待鍾期生。
幽懷 劉敞 
山梁鳴雌雉，節物春已深。故花稍辭枝，新葉漸成陰。流光不可挽，四序密相尋。今晨已非昔，明日豈復今。自我愜幽獨，放言冥此心。胡爲復屢嘆，孔聖有遺音。
送隱直侍行陜郊 劉敞 
相如忽將老，推挽竟無力。如何羈旅後，棄我復遠適。貧病束我身，送子恨不得。時登高丘望，塵土蔽西北。山河繞秦隴，關陜入胸臆。形勝懸眼前，顧盼生感激。指陳出圖像，踴躍効功績。朝廷厭兵久，勉上平戎策。
九月三日遊樂郊作五言贈同遊 劉敞 
昔在西省直，常有中園思。今來非吾室，猶稱宣城詩。芳郊後搖落，秋初尚華滋。丹寶何纂纂，黄花復離離。俯見淵魚翔，仰觀雲鳥嬉。物性附所適，吾生亦爾期。置酒得同好，追勝不知疲。和歌涼風起，看舞白日移。興言想丘壑，弱喪慚旌麾。負郭如辦此，懷金寧足爲。
夜月露卧 劉敞 
微月翳西林，繁星燦如錦。歡言戀清景，展席不遑寢。涼風能相期，沆瀣若可飲。勞生傷局促，徂歲急苒荏。爲君捐萬慮，高卧且安枕。
因季點同幕中諸君過車輞湖步行野間 劉敞 
山野宜獨往，出郭愧賓從。終爲吏事役，猶與賢者共。平湖色清淺，霜落冰始凍。遠郊氣氤氲，臘近春稍動。鳥飛甚閒暇，獸起或驚縱。愛此去人遠，相勸解君鞚。崇岡象崤阪，宿莽似雲夢。游目際天地，褰裳凌菰葑。吟非騷人怨，賞及舞雩誦。塗遠意逾適，笑彼阮籍慟。
適野 劉敞 
夏至無與適，驅馬出東城。漸去市井喧，稍增耳目明。風勁山瘦高，露寒水澄清。造景不及言，暢然得此生。姓名謝朝隱，出處與物冥。豈伊漁樵合，鳥獸亦不驚。待此用卒歲，優游諧我情。
挽葉翰林 劉敞 
翰林氣英發，博學起徒步。初射東堂策，巳稱濟時具。出入三千歲，差池千一遇。青雲得自致，白眼與俗迕。勁節凌秋旻，玄文匿深霧。尺璧可令毁，堅石難使鑄。董生膠西相，賈子長沙傅。終疑希世才，良用制作誤。銜悲去修門，觖望動行路。落落長松姿，歲晏悴霜露。平生慕高名，邂逅隔清晤。心許千金劍，無由挂君墓。
端居 劉敞 
端居亦無賴，幽賞每多違。扁舟試獨泛，鷗鳥肯相依。日暮無所詣，興盡復還歸。
答黄寺丞九月二十一日出郊 劉敞 
閉關予非用，適野子能謀。勿言雅俗異，卒歲共優游。清詩狀景物，秀氣豁霜秋。篇終寄一笑，因以緩心憂。
讀三國志 劉敞 
獨夜一卷史，上尋千歲間。咄嗟興廢更，俯仰朝市遷。古人病無聞，愚智矜後先。共樂無窮中，正如朝露然。向觀功名際，自以皆萬年。邇來令人悲，蚊蚋過目前。安得謝浮俗，高舉凌九天。捐書以絕學，寄心崆峒仙。
十二月二十一日雪中早朝 劉敞 
海風水羣飛，中夜滿城雪。聞雞倒衣起，猶謂庭下月。出門望天地，高下同瑩潔。念非汗漫期，驅馬正迷轍。我本江湖人，雲端想華闕。今來怳自失，旅唱空愁絕。
得彦文書將遊吳中 劉敞 
微霜下芳草，日月逝逾邁。青青松與柏，歲暮兩相對。念我平生遊，孤懷用慷慨。誰言干里近，引領若海外。清潁流東南，浮雲向吳會。臨風意莫展，將子多自愛。
寄王子堅時在寢丘治東臯 劉敞 
達人視天下，輕重如浮雲。震雷不經聽，蟲飛寧足分。吾慕龐德公，谷口自耕耘。身世兩相棄，放言麋鹿羣。此風久難尚，之子今復聞。我亦問津者，滔滔遠慚君。
菊花枕 劉敞 
鮮鮮秋菊花，粲粲黄金錢。採掇時苦晚，棄遺情所憐。道人教爲枕，示可以延年。早昧攝生術，恐爲多病纒。又從省俗事，視聽苦不便。往往發昏憒，未知所除蠲。但使寐無覺，不謂藥可痊。今者誠有遇，秘之慎其傳。愈風得難老，高卧齊古賢。作詩叙終始，物薄戒輕捐。
答張洞推官 劉敞 
憂患使志衰，羈旅哀年邁。夙昔仰高山，邇來得傾蓋。孤游幸無恨，三益良有待。惠我金玉音，醒如濯聾瞶。悵然反自感，久矣病昏憊。微君念氣臭，誰與振菅蒯。聆弦感英韶，觀海憚珍怪。內省終懸罄，無由報雜佩。
洪州黄推官 劉敞 
江表山水區，南昌神仙宅。固宜生賢俊，邈與塵土隔。昔在君伯氏，實爲萬夫特。文采何輝煌，聲名盛赫奕。差池中道夭，冥漠神理默。德業誰與倫，天倫自準的。龍蟠豈終潛，鳥伏必遠擊。君今鍾其美，遠到未可測。
聞官輸竹箭毛翎 劉敞 
邊兵未云備，競矜弓弩强。斯人久銜恩，獻力固所當。上山伐檀欒，入林候飛翔。豈無解網心，大義須勤王。安得會稽嶺，集居共工旁。安得解羽澤，在君禮義鄉。剪翎副之箭，一一堅且良。朝發摧西戎，夕發斃東羌。不煩天下民，萬里坐寧康。
秋日 劉敞 
平日日在簷，今日日在堂。西風稍已急，百草不復芳。蟋蟀何獨悲，戚戚鳴四牆。客子多所感，中夕起徬徨。貧病自早衰，何必秋氣涼。心憂不能眠，非惟寒夜長。
桐軒晚坐 劉敞 
孤軒遶危桐，颯颯聞閙雨。驚起視前除，飛花亂如舞。輕香密伊席，晚景容當戶。玉粉散游蜂，珠華濺高宇。紛紛綠苔上，半已隨泥土。邈彼丹穴鳥，何年翥文羽。芳時不可驟，歲晏聊容與。